AirAsia dapat ‘lampu hijau’ ambil alih laluan MASwings

SEPANG: Kerajaan menarik keluar dua laluan di bawah perjanjian Perkhidmatan Udara Luar Bandar (RAS) iaitu Kota Kinabalu-Sibu serta Kota Kinabalu-Bintulu dan akan dikendalikan oleh AirAsia Group Bhd (AirAsia) bermula Januari 2019.

Menteri Pengangkutan, Anthony Loke berkata, kabinet baru-baru ini meluluskan operasi penerbangan komersial AirAsia bagi kedua-dua laluan berkenaan dan akan memberi pampasan kepada MASwings Sdn Bhd (MASwings) susulan operasi baharu oleh AirAsia.

Katanya, kelulusan kabinet itu menyaksikan penamatan kontrak pengendali pada masa ini iaitu MASwings yang sepatutnya berakhir menjelang 2024.

“Kerajaan menarik keluar dua laluan ini daripada perjanjian RAS dan membenarkan syarikat penerbangan komersil untuk mengendalikannya. Kedua-dua laluan ini adalah laluan dengan permintaan yang tinggi dan dianggap sebagai bukan lagi kawasan luar bandar,” katanya pada majlis pengumuman khas AirAsia di sini, hari ini.

Loke berkata kerajaan juga secara beransur-ansur menyasar untuk mengurangkan subsidi RAS untuk mengekalkan perkhidmatan penerbangan ke kawasan luar bandar.

“Harga siling bagi subsidi RAS dijangka menurun bermula awal 2020 berikutan perbelanjaan operasi oleh MASwings yang berkurangan di laluan berkenaan,” tambahnya.

Sebelum ini, kerajaan telah mengkomersialkan laluan di bawah rangka kerja RAS termasuklah dari Kota Kinabalu-Tawau, Kota Kinabalu-Sandakan, Kota Kinabalu-Miri, Kuching-Sibu, Kuching-Bintulu dan Kuching-Miri.

“Kami berharap inisiatif ini akan mengurangkan subsidi kerajaan dan dalam masa yang sama mengurangkan harga tiket penerbangan dan menambah lebih banyak kapasiti penerbangan komersil bagi dua laluan baharu ini,” katanya.

Loke berkata, laluan Kota Kinabalu-Sibu dan Kota Kinabalu-Bintulu adalah antara lebih 30 laluan RAS di Sabah dan Sarawak yang dikendalikan oleh MASwings dengan subsidi kerajaan kerana persekitarannya yang tidak komersial.

“Kini, AirAsia dan MASwings boleh sama-sama bersaing secara sihat (tiada subsidi),” katanya.

Loke berkata Perjanjian Operasi baharu antara kerajaan dan AirAsia akan dimeterai menjelang akhir tahun ini untuk memuktamadkan perjanjian berkenaan dan ia akan turut merangkumi jumlah pampasan bagi MASwings.

Beliau berkata, AirAsia akan mempunyai kontrak enam tahun berakhir 2024 untuk mengendalikan laluan Kota Kinabalu-Sibu dan Kota Kinabalu-Bintulu.

Sementara itu, AirAsia (Malaysia) mengumumkan tambahan penerbangan lewat malam untuk memenuhi permintaan penerbangan di laluan popular menjelang sambutan Tahun Baru Cina, antara 31 Januari hingga 12 Februari depan.

Ketua Pegawai Eksekutif Kumpulan AirAsia, Tan Sri Tony Fernandes, berkata syarikat penerbangan itu akan menambah 22,000 tempat duduk daripada 43,500 tempat duduk yang disediakan, menjadikan keseluruhan 65,520 tempat duduk yang boleh didapati semasa musim perayaan berkenaan.

Katanya, penerbangan tambahan itu termasuklah laluan ke/dari Pulau Pinang, Kuching, Kota Kinabalu, Sibu dan Miri.


SPRM Tahan Dua Kakitangan Badan Berkanun Sabah

KOTA KINABALU: Dua kakitangan sebuah badan berkanun negeri ditahan Suruhanjaya Pencegahan Rasuah Malaysia (SPRM) kerana disyaki menerima wang rasuah berjumlah kira-kira RM2,700, semalam.

Sumber berkata, wang terbabit diminta daripada pekerja yang menjalankan kerja pertanian di badan berkanun berkenaan sebagai balasan mendapatkan kontrak kerja.

“Seorang daripada suspek berusia 40-an ditahan dalam satu operasi di Tuaran pada 3.15 petang.

“Penahanan suspek pertama juga membawa kepada penahanan suspek kedua yang berusia 30-an kira-kira 8 malam di pejabat SPRM Kota Kinabalu,” katanya.

Kata sumber itu lagi, turut dirampas wang tunai kira-kira RM3,500 yang dipercayai diterima secara rasuah.

Pengarah SPRM Sabah, S Karunanithy ketika dihubungi mengesahkan penahanan dua lelaki itu dan berkata siasatan dijalankan mengikut Seksyen 17(a) Akta Suruhanjaya Pencegahan Rasuah Malaysia 2009.

Katanya, dua suspek itu ditahan selama 24 jam untuk siasatan lanjut dan telah dilepaskan dengan jaminan SPRM.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bomba cedera padam kebakaran

KOTA MARUDU : Anggota bomba cedera terkena renjatan elektrik ketika menjalankan operasi memadam kebakaran rumah di Jalan Hospital Kota Marudu di Kampung Lotong, Kota Marudu, malam tadi.

Dalam kejadian 8.15 malam itu, Latif Muhamad Sabindo Latapa, 27, dihantar ke Hospital Kota Marudu untuk rawatan lanjut dan dilaporkan dalam keadaan stabil.

Ketua Balai Bomba dan Penyelamat Kota Marudu, Rony Sikawan berkata, pihaknya menerima panggilan pada 8.25 malam membabitkan kebakaran sebuah rumah dan menghantar tujuh anggota bersama jentera, lori tangki dan kenderaan utiliti.

Katanya, sebaik tiba, rumah jenis separuh kekal terbakar 100 peratus sebelum operasi memadam api segera dilakukan.

“Api berjaya dipadamkan pada 10.57 malam dan tiada kemalangan jiwa dilaporkan, manakala jumlah kerugian serta punca kejadian masih dalam siasatan.

“Seorang anggota bomba bagaimanapun kebas badan selepas terkena renjatan elektrik ketika memadam kebakaran, namun tidak mengalami kecederaan serius,” katanya ketika dihubungi NSTP.

Saksi kejadian, Edwin Gunding, 26, berkata, ketika kejadian dia berada di rumahnya kira-kira 500 meter dari lokasi kebakaran.

“Pada awalnya, api hanya kecil dari jauh dan saya sangka penduduk bermain mercun kerana terdengar bunyi letupan sebelum kelihatan asap tebal dan api semakin besar,” katanya. – Harian Metro


Ismail Sabri Dijangka Buat Pengumuman Penting Jam 4 Petang Ini

KUALA LUMPUR: Timbalan Perdana Menteri, Datuk Seri Ismail Sabri Yaakob dijangka membuat satu pengumuman penting melalui sidang media khas pada jam 4 petang ini.

Sumber dalaman UMNO berkata, Ismail Sabri yang juga Naib Presiden UMNO difahamkan akan mengumumkan pendirian ahli-ahli Parlimen Barisan Nasional (BN) yang cenderung menyokong kerajaan Perikatan Nasional (PN) melalui sidang media itu.

Bagaimanapun, Sinar Premium dimaklumkan lokasi sidang media akan dimaklumkan kemudian kepada para pengamal media.

Pengumuman itu juga dipercayai sebagai respons kepada kenyataan Presiden UMNO, Datuk Seri Ahmad Zahid Hamidi yang mengumumkan surat akuan bersumpah (SD) ahli-ahli Parlimen UMNO yang mencukupi angka bagi menzahirkan penarikan sokongan terhadap Perdana Menteri, Tan Sri Muhyiddin Yassin telah pun dipersembahkan kepada Yang di-Pertuan Agong pada Selasa.

“Semalam (malam Selasa), Timbalan Perdana Menteri mengadakan pertemuan dengan Perdana Menteri sendiri sebelum bertemu sebilangan ahli-ahli Parlimen BN di sebuah hotel di Kuala Lumpur bagi mencari penyelesaian terbaik terhadap kemelut politik yang berlaku.

“Pelbagai opsyen telah dikemukakan dalam dua pertemuan itu dengan Ismail Sabri sendiri akan mengumumkan pendirian terkini ahli-ahli Parlimen BN dalam satu sidang media pada petang ini (Rabu),” kata sumber berkenaan kepada Sinar Premium.

Terdahulu, Ismail Sabri mendakwa sejumlah 40 ahli Parlimen BN sudah bersetuju menyokong Muhyiddin kekal sebagai Perdana Menteri dengan kerajaan PN diberi kepercayaan untuk terus mengemudi negara.

Kenyataan Ismail Sabri itu disokong Ahli Parlimen Padang Rengas, Datuk Seri Mohamed Nazri Aziz dan Ahli Parlimen Padang Besar, Datuk Zahidi Zainul Abidin yang mengesahkan sekurang-kurangnya 30 ahli Parlimen BN sudah menandatangani surat akuan menyokong Muhyiddin kekal dalam satu pertemuan sulit di Wisma Perwira, Kementerian Pertahanan pada malam Ahad.

Bagaimanapun, sidang media Ahmad Zahid selepas mempengerusikan mesyuarat Majlis Kerja Tertinggi (MKT) UMNO pada Selasa menzahirkan kejutan apabila sekurang-kurangnya 12 ahli Parlimen parti itu disahkan sudah menandatangani SD menarik sokongan daripada Muhyiddin.

Senarai 12 ahli Parlimen UMNO yang disahkan menarik sokongan daripada kerajaan PN adalah diketuai Ahmad Zahid sendiri selaku Ahli Parlimen Bagan Datuk.

Beliau diikuti Datuk Seri Najib Tun Razak (Pekan); Datuk Seri Azalina Said Othman (Pengerang); Datuk Seri Mohd Nizar Zakaria (Parit); Datuk Seri Azeez Abdul Rahim (Baling); Tan Sri Noh Omar (Tanjung Karang); Datuk Ahmad Nazlan Idris (Jerantut); Datuk Ahmad Jazlan Yaakub (Machang); Tan Sri Tengku Razaleigh Hamzah (Gua Musang), Datuk Seri Ahmad Maslan (Pontian); Datuk Seri Shamsul Anuar Nasarah dan Ramli Mohd Nor (Cameron Highlands).

Keputusan itu, dakwa Zahid sudah menunjukkan kepimpinan Muhyiddin hilang majoriti dan keabsahan selaku ketua kerajaan.

Untuk rekod, jumlah keseluruhan ahli Parlimen BN adalah seramai 42 orang dengan 38 daripadanya terdiri ahli Parlimen UMNO.

Sementara itu, Zahidi yang juga ahli MKT UMNO sewaktu ditemui media selepas menghadiri pertemuan ahli-ahli Parlimen BN dengan Ismail Sabri di sebuah hotel terkemuka di Kuala Lumpur pada malam Selasa, menegaskan kerajaan masih ‘intact’.

Susulan dua pertemuan penting yang dihadiri Ismail Sabri yang juga Menteri Pertahanan pada malam Selasa, terdapat desas-desus mengatakan Perdana Menteri, Tan Sri Muhyiddin Yassin akan meletak jawatan bagi memberi laluan kepada Ahli Parlimen Bera itu diangkat sebagai Perdana Menteri kesembilan.

Spekulasi itu difahamkan bertiup kencang dalam kalangan pemerhati politik dan dianggap sebagai langkah terakhir bagi menyelamatkan kerajaan PN daripada disahkan tumbang.

Selain itu, Sinar Premium turut dimaklumkan mesyuarat Jemaah Menteri yang dijadualkan berlangsung pada jam 9 pagi Rabu, difahamkan terpaksa ditangguhkan kepada waktu tengah hari.

Hal ini susulan Muhyiddin difahamkan dipanggil untuk hadir ke Istana Negara bagi menghadap Yang di-Pertuan Agong pada jam 11 pagi. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Budak Perempuan Dirogol & Dicekik Sampai Mati Oleh Dua Beradik Sebelum Ibunya Membantu Menyembunyikan Mayat Mangsa

Seorang kanak-kanak perempuan berusia 6 tahun di India telah dirogol dua beradik berusia 12 dan 15 tahun sebelum mencekik mangsa sehingga mati.

Ibu suspek kemudian menemui mayat mangsa tidak melaporkan kepada polis, sebaliknya dia membantu anaknya menyembunyikan mayat mangsa dari ditemui orang awam.

Difahamkan, mangsa terdahulu bermain di rumah dua beradik terbabit yang dipujuk oleh suspek dengan gula-gula sebelum merogol dan mencekiknya sehingga mati di Uttar Pradesh.

Kehilangan mangsa membuatkan keluarganya membuat laporan polis yang kemudian membuat gerakan mencari mangsa dan berjaya menemui mayatnya 180 meter dari rumah suspek.

Dua beradik itu ditahan dan mengaku terlibat dalam kes itu sementara ibu suspek hanya mengaku membantu menyembunyikan mayat mangsa.

Tiga beranak itu didakwa mengikut Akta Perlindungan Kanak-Kanak dari Kesalahan Seksual kerana membunuh dan menyembunyikan bukti.


ESSCOM Tahan 21 PATI Masuk Sabah Secara Haram

TAWAU: Kawasan Keselamatan Khas pantai timur Sabah (ESSCOM) berjaya menahan 21 pendatang asing tanpa izin (pati) warga Indonesia dalam operasi Op Cegah Pati (OCP) Daratan, di Batu 3.5, Jalan Apas, di sini, semalam.

Komander ESSCOM Datuk Ahmad Fuad Othman berkata, semua pati terbabit ditahan ketika cuba bersembunyi di kawasan semak sepanjang pesisir pantai perkampungan atas air berkenaan.

Katanya, semua pati itu disyaki baru tiba daripada indonesia dan mendarat di kawasan berkenaan menggunakan bot laju.

“Dalam kejadian jam 7.43 malam itu, pasukan ESSCOM yang bertindak atas maklumat melaksanakan rondaan di kawasan berkenaan sebelum menahan semua pati terbabit.

“Hasil pemeriksaan mendapati, semua 21 pati terbabit yang terdiri daripada tujuh lelaki dewasa dan 11 wanita dewasa bersama tiga kanak-kanak tidak mempunyai sebarang dokumen pengenalan diri yang sah,” katanya dalam kenyataan media yang dikeluarkan, hari ini.

Ahmad Fuad berkata, semua yang ditahan berusia lingkungan enam bulan hingga 70 tahun itu dan mereka kemudiannya dibawa ke Ibu Pejabat Polis Daerah (IPD) Tawau untuk siasatan lanjut mengikut Akta Imigresen 1959/63.

Sementara itu, Ahmad Fuad berkata, ESSCOM dengan kerjasama agensi keselamatan lain yang terdiri daripada Angkatan Tentera Malaysia (ATM), Polis Diraja Malaysia (PDRM) dan Agensi Penguatkuasaan Maritim Malaysia (Maritim Malaysia) akan terus memperketatkan kawalan keselamatan di sempadan perairan dan daratan di seluruh daerah di ESSZone.

Katanya, usaha itu membabitkan rondaan dan pemantauan secara agresif termasuk mengadaptasikan konsep “Show of Force” bagi mengawal kemasukan pati terutamanya daripada negara jiran.

“Ia juga selari dengan usaha untuk mengekang dan memutuskan rangkaian Covid-19 daripada merebak masuk ke negara ini melalui pati,” katanya.

Sehubungan itu, Ahmad Fuad menggesa masyarakat di kawasan ESSZONE supaya sentiasa memberikan kerjasama termasuk menjadi “mata dan telinga” dengan menyalurkan maklumat berhubung kemasukan pati dan penyeludupan.

Katanya, maklumat boleh disalurkan ke Pusat Operasi ESSCOM ditalian 089-863181 yang beroperasi 24 jam untuk tindakan segera. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tarikan ‘Ayo Mama’ dalam kempen Shir Yee

SANDAKAN: Dendangan lagu berjudul ‘Ayo Mama’ menjadi antara tarikan pada hari pertama kempen calon DAP bagi Pilihan Raya Kecil (PRK) Parlimen Sandakan, Vivian Wong Shir Yee, di Pasar Malam Kim Fung, petang semalam.

Lagu berasal dari Indonesia itu dengan liriknya diubah suai oleh Ketua Wanita DAP Sabah, Jannie Lasimbang, menarik perhatian pengunjung dan peniaga pasar malam terbabit apabila dinyanyikan sendiri oleh Jannie serta beberapa ahli Wanita DAP yang menyertai tinjauan mesra berkenaan.

Ketika ditemui, Jannie yang juga Pembantu Menteri Undang-undang dan Hal Ehwal Anak Negeri Sabah berkata, lagu itu dinyanyikan pada setiap hentian jelajah Wanita DAP Sabah sebagai pendekatan untuk menarik sokongan, terutama kaum Hawa.

“Lagu ini memberi inspirasi kepada wanita dan menyanjung mereka. Kita akan menyanyikannya dalam mana-mana program atau tinjauan mesra sepanjang tempoh kempen ini,” katanya.

Dalam tinjauan mesra itu, Shir Yee meluangkan masa kira-kira sejam bertemu dengan pengunjung dan peniaga di pasar malam berkenaan.

Sementara itu, tinjauan mendapati bendera DAP dan Parti Bersatu Sabah (PBS) mula berkibaran di sepanjang jalan antara Bandar Letat hingga pusat bandar, di sini, bagi kempen PRK Parlimen Sandakan.

Selain bendera, papan iklan yang memaparkan Shir Yee dan calon PBS, Datuk Linda Tsen Thau Lin, turut dipasang.

Pertandingan lima penjuru pada PRK kali ini bakal menyaksikan Shir Yee bertembung dengan Thau Lin yang juga Naib Presiden PBS dan tiga calon Bebas membabitkan bekas Pengerusi Parti Amanah Negara (AMANAH) Sabah, Hamzah Abdullah; bekas pengurus operasi syarikat perladangan kelapa sawit, Chia Siew Yung; dan bekas pembantu tadbir di Pusat Khidmat Parlimen Sandakan, Sulaiman Abdul Samat. – Berita Harian


Rayu Menteri Lulus Pembinaan Menara Telekomunikasi Di Kiulu

Kota Kinabalu, 18 Jun – Persatuan Kebajikan dan Pendidikan Kadazandusun Murut Sabah (Pekadin) merayu kepada Menteri Komunikasi dan Multimedia, Gobind Singh Deo untuk memberikan kelulusan khas pembinaan menara telekomunikasi di kawasan Dewan Undangan Negeri (DUN) Kiulu.

Naib Presiden Pekadin Saimon Malubi berkata ia untuk kemudahan ratusan murid di empat sekolah rendah kerajaan iaitu Sekolah Kebangsaan (SK) Mantob, SK Lokub, SK Pukak dan SK Kitapol serta ribuan penduduk di sekitar kawasan DUN itu.

Beliau berkata walaupun kawasan itu terletak hanya dalam lingkungan 55 kilometer dari bandar raya Kota Kinabalu, namun ribuan penduduk sekitar dan empat sekolah berkenaan merasakan seolah-olah berada di kawasan hutan di tengah-tengah Sabah kerana terputus perhubungan dengan masyarakat luar.

Selain itu, katanya kemudahan jalur lebar berkelajuan tinggi penting dalam era globalisasi pendidikan.

Sehubungan itu, Saimon berkata Pekadin memohon jasa baik kerajaan Malaysia baharu agar dapat merealisasikan impian murid dan ribuan penduduk di kawasan berkenaan untuk menikmati pembangunan telekomunikasi khususnya kemudahan jalur lebar.

Beliau berkata penduduk di kawasan itu sudah sekian lama menanti kemudahan itu tetapi malangnya selepas beberapa dekad apa yang mereka harapkan masih tidak kesampaian.

“Oleh itu, Pekadin menaruh harapan tinggi agar Menteri Komunikasi dan Multimedia Malaysia dapat mempertimbangkan rayuan ini.

“Kemudahan wi-fi untuk kawasan sekolah sahaja tidak memadai…apa yang mereka mahu ialah kemudahan jalur lebar untuk kawasan sekolah dan ribuan penduduk kampung,” katanya dalam satu kenyataan hari ini.

Saimon berkata Pekadin bersimpati dengan nasib murid dan penduduk di situ yang terpinggir begitu lama daripada arus perdana pembangunan telekomunikasi terutama jalur lebar.

Katanya walaupun menyedari masih banyak lagi kawasan kampung terpencil yang belum menikmati kemudahan jalur lebar di Sabah, namun Pekadin berharap Suruhanjaya Komunikasi dan Multimedia cawangan Sabah dapat meluangkan masa turun padang memeriksa sendiri dan meneliti justifikasi rayuan ini.

Difahamkan juga, Unit Pemimpin Pembangunan Masyarakat Kiulu akan mengemukakan permohonan rasmi berhubung perkara itu dalam masa terdekat.


Lelaki Simen Mayat Kekasih Ke Dalam Lubang Konkrit

Moscow: Seorang lelaki bertindak kejam apabila membunuh kekasihnya sebelum membakar dan mencampak mayat mangsa ke dalam lubang yang kemudian ditimbus dengan batu serta konkrit.

Menurut dokumen mahkamah, Vasily Mangoshvili, 31, mencekik Tatiana Mukhorotova, 24, hingga mati ketika bergaduh di sebuah kampung di Alexeyevskoye, Russia.

Mail Online melaporkan, Mangoshvili yang sudah berkahwin dilaporkan menjalin hubungan sulit dengan Tatiana, seorang ibu tunggal yang memiliki tiga anak.

Pasangan itu dilaporkan bergaduh selepas Tatiana mendesak Mangoshvili meninggalkan isterinya dan wanita itu juga mengugut untuk mendedahkan hubungan mereka.

Kerana berang, Mangoshvili mencekik Tatiana hingga mati sebelum dia membakar mayat wanita itu.

Mangoshvili kemudian membuang mayat mangsa ke dalam satu lubang sebelum menutupnya dengan batu dan simen.

Kehilangan Tatiana disedari ibunya apabila mangsa tidak pulang ke rumah selepas bertemu Mangoshvili yang dikenalinya di laman media sosial.

Suspek yang mengaku salah atas tuduhan membunuh wanita itu kemudian dihukum penjara sembilan tahun oleh mahkamah. – Agensi


Pengantin Dicabul Pada Majlis Perkahwinan

Tashkent: Malang bagi seorang pengantin wanita di Uzbekistan apabila kehormatannya dicabul selepas keluarga suaminya membuat pemeriksaan demi memastikan sama ada dia masih anak dara.

Menurut portal Eva.vn, insiden berlaku di Urgench, wilayah Khorezm, barat Uzbekistan selepas pasangan itu diraikan dalam majlis penuh meriah mengikut adat perkahwinan masyarakat setempat.

Sebaik majlis selesai, keluarga pengantin lelaki tiba-tiba mempertikaikan kesucian wanita itu sebelum memaksanya masuk ke bilik dan menanggalkan pakaian dalamnya.

Perlakuan tidak bermoral itu dilakukan saudara-mara wanita lelaki itu sambil dirakam dengan kamera telefon bimbit.

Pengantin wanita itu berusaha melindungi dirinya namun kudratnya terbatas dan dia hanya mampu menangis teresak-esak.

Lebih menyakitkan hati, dia dikecam kerana tidak mempertahankan kesuciannya sebelum bernikah namun tiada siapa mahu membelanya termasuk suami yang baru dinikah.

Malah, keluarga pengantin lelaki itu mengugut wanita terbabit supaya membayar kos perbelanjaan majlis perkahwinan mereka bernilai 50 juta Som (RM19,466) jika tidak mahu video pemeriksaan kesuciannya itu disebarkan ke media sosial.

Susulan kejadian, polis menahan mereka yang terbabit.

Siasatan lanjut dilakukan selepas keluarga pengantin wanita membuat laporan polis kerana tidak tahan dengan ancaman dan tuduhan palsu dilemparkan.

Sementara itu, bapa tiri wanita itu mendedahkan, pengantin lelaki pernah ditahan kerana kes rogol dan rahsia itu baru diketahui selepas pernikahan pasangan itu.

Dalam pada itu, ramai warganet mengecam kejadian itu, malah kebanyakannya membuat andaian insiden itu cuma helah keluarga pengantin lelaki untuk memeras ugut wanita terbabit. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guru Besar Didakwa Beri Kontrak Pada Anak Dan Isteri

TAWAU : Seorang bekas guru besar di sebuah sekolah rendah di Kunak mengaku tidak bersalah atas pertuduhan menggunakan kedudukannya untuk memberi kontrak kepada isteri dan anaknya membabitkan pembekalan Rancangan Makanan Tambahan Sekolah (RMTS) bernilai RM45,961, pada 2011.

Syed Jaafarullah Habib Jaafar, 64, membuat pengakuan itu selepas pertuduhan terhadapnya dibacakan di hadapan Hakim Mahkamah Sesyen, Awang Kerisnada Awang Mahmud.

Mengikut kertas pertuduhan, Syed Jaafarullah yang ketika itu sebagai Guru Besar Sekolah Kebangsaan (SK) Gading-Gading Kunak menggunakan kedudukannya membuat keputusan meluluskan pemberian pembekalan RMTS bagi tempoh 2011 kepada syarikat Seri Gading Enterprise milik isterinya, Zalitah Lakim dan anaknya Syarifah Adawiah Syed Jaafar yang mana tertuduh mempunyai kepentingan.

Kesalahan itu didakwa dilakukan di SK Gading-Gading Kunak pada 3 Januari 2011 dan didakwa mengikut Seksyen 23 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 Akta yang sama.

Jika sabit kesalahan tertuduh boleh di hukum penjara selama tempoh tidak lebih 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi.

Pendakwaan dikendalikan Pegawai Pendakwa SPRM, Mohd Faliq Basirudin manakala tertuduh tidak diwakili peguam.

Terdahulu, pendakwaan menawarkan jaminan sebanyak RM15,000 dengan seorang penjamin tempatan serta syarat tambahan iaitu tertuduh diarahkan melapor diri di pejabat SPRM Tawau dua bulan sekali, dan pasport antarabangsa diserahkan kepada mahkamah selain tertuduh dilarang mengganggu saksi SPRM.

Syed Jaafarullah yang tidak diwakili peguam dalam rayuan memohon jaminan dikurangkan memandang ketika ini hanya menerima pencen dan elaun sebagai ketua kampung selain mempunyai tanggungan serta hutang yang banyak.

Mahkamah kemudiannya menetap ikat jamin sebanyak RM10,000 dengan dua penjamin selain pasport antarabangsa diserahkan ke mahkamah.

Tertuduh juga dilarang menghubungi atau mengganggu mana-mana saksi SPRM, sama ada sebelum, semasa dan selepas perbicaraan termasuk menggunakan mana-mana orang atau pihak ketiga untuk menghubungi mana-mana saksi SPRM.

Mahkamah menetapkan 5 Disember depan sebagai tarikh pengurusan kes manakala pada 31 Oktober ini, tertuduh diminta menyerahkan pasport antarabangsa untuk simpanan mahkamah.


Guru Mengandung Kes Indeks Kluster Baharu Di Sipitang

KOTA KINABALU: Seorang guru yang dikesan positif Covid-19 selepas menjalani ujian saringan untuk kemasukan ke wad akibat pendarahan ketika mengandung dikenal pasti sebagai kes indeks Kluster Kampung Malaman, Sipitang yang dilaporkan di Sabah hari ini.

Kluster baharu itu setakat ini mencatat 14 kes termasuk enam kes baharu yang dilaporkan hari ini dengan lima daripadanya termasuk kes indeks adalah guru di sebuah sekolah rendah di daerah Sipitang.

Jurucakap perkembangan Covid-19 Sabah Datuk Masidi Manjun berkata, turut dikesan positif ialah seorang pekerja kantin dan tujuh murid serta seorang kontak rapat kes indeks dari luar sekolah.

“Kes indeks ialah seorang guru wanita berusia 37 tahun di sebuah sekolah rendah di Sipitang dan disahkan positif melalui saringan kemasukan ke wad akibat pendarahan ketika mengandung.

“Saringan kontak di sekolah terbabit mendapati empat lagi guru bersama seorang pekerja kantin dan tujuh murid positif Covid-19,” katanya dalam kenyataan media perkembangan semasa Covid-19 Sabah, di sini, hari ini.

Beliau berkata, satu lagi kluster baharu direkodkan di Keningau, hari ini iaitu Kluster Padang Tembak tercetus akibat aktiviti merentas negeri dan daerah yang dilakukan ahli keluarga kes indeks.

Katanya, kes indeks bagi kluster itu ialah seorang pelajar berumur 15 tahun yang dikesan positif Covid-19 menerusi saringan untuk merentas negeri iaitu ke Wilayah Persekutuan Labuan pada 7 Mac lalu.

Sehingga kini, katanya, kluster berkenaan mencatat sebanyak 21 kumulatif kes, termasuk enam kes baharu yang dilaporkan pada hari ini.

“Hasil penelitian, jangkitan merebak ekoran aktiviti rentas negeri dan daerah oleh ahli keluarga kes indeks, di samping pergerakan kerap kes indeks ke rumah saudara-mara di Kampung Padang Tembak, Keningau. Saringan kontak rapat masih giat dijalankan,” katanya.

Masidi yang juga Menteri Kerajaan Tempatan dan Perumahan negeri berkata, hari ini Sabah mencatat sebanyak 73 lagi kes baharu dengan satu kematian di Kudat, manakala 47 orang dilaporkan sembuh dan 374 orang lagi masih dirawat.

Sementara itu, katanya daerah Kuala Penyu kembali ke zon hijau hari ini, menjadikan tiga daerah berada dalam zon itu setakat ini termasuk Tongod dan Semporna.

“Hanya lima daerah masih berada dalam zon merah setakat ini iaitu Keningau, Tawau, Nabawan, Kota Kinabalu dan Kalabakan, manakala enam daerah dalam zon jingga serta 13 daerah dalam zon kuning,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengembara Dari Sabah Ke Kelantan Perlu Buat Calitan Kedua

KOTA BAHRU: Bagi mengekang penularan wabak Covid-19 di Kelantan, pengembara dari Sabah perlu melakukan ujian saringan calitan selepas lima hari menjalani kuarantin wajib.

Pengarah Majlis Keselamatan Negara (MKN) Negeri Kelantan, Jefny Muhammad berkata, Mesyuarat Jawatankuasa Kerja Keselamatan Negeri (JKKN) dipengerusikan Menteri Besar Kelantan, Datuk Ahmad Yakob, dua hari lalu memutuskan semua pengembara dari Sabah perlu dikuarantin dan menjalani ujian saringan calitan kali kedua sebaik tiba di negeri ini.

Katanya, walaupun keputusan ujian saringan Covid-19 pertama dilakukan mereka tiga hari sebelum berlepas dari Sabah didapati negatif, mereka tetap perlu menjalani calitan kali kedua.

“Berdasarkan kepada analisis dibentangkan Jabatan Kesihatan Negeri Kelantan (JKNK) dalam mesyuarat JKKN itu, masih terdapat risiko jangkitan wabak berkenaan meskipun selepas beberapa hari menjalani ujian calitan kali pertama.

“Sehubungan dengan itu, pengembara dari Sabah perlu menjalani ujian calitan kali kedua iaitu pada hari kelima dan jika didapati negatif mereka dibenarkan keluar dari pusat kuarantin dan tidak perlu menunggu sehingga tempoh 14 hari,” katanya.

Beliau berkata demikian dalam sidang media selepas mempengerusikan Mesyuarat MKN di Pejabat Cawangan Kawalan Penyakit, Bahagian Kesihatan Awam, Jabatan Kesihatan Negeri Kelantan, di sini, hari ini.

Terdahulu beberapa anggota dan pegawai termasuk Polis Diraja Malaysia (PDRM), Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM) mengadakan mesyuarat hampir dua jam bagi membincangkan pelaksanaan prosedur operasi standard (SOP) pengembara dari Sabah.

Jefny berkata, bermula esok seramai 121 pengembara termasuk penjawat awam, guru dan polis yang menaiki penerbangan terus Air Asia dari Sabah ke Kelantan dijangka tiba di Lapangan Terbang Sultan Ismail Petra (LTSIP).

Beliau berkata, bagi memastikan kelancaran penempatan mereka ke pusat kuarantin, seramai 30 petugas daripada pelbagai agensi bersiap sedia di lapangan terbang selain dua bas disediakan.

“Semua pengembara ini akan menjalani ujian calitan di pusat kuarantin dan setakat ini kita mempunyai dua pusat kuarantin diwartakan iaitu di Sektor Sumber Teknologi Pendidikan (SSTP) Pengkalan Chepa dan Kolej Kemahiran Tinggi Mara, Pasir Mas.

“Mereka akan ditempatkan di pusat kuarantin selama beberapa hari, namun bagi berkemampuan, mereka diberi pilihan untuk menjalani tempoh kuarantin di tempat yang berbayar dan diwartakan iaitu di Hotel H Elite.

“Mereka yang datang atas tujuan rasmi seperti mesyuarat akan dinilai di lapangan terbang dan daripada penilaian ini kemungkinan mereka akan dipakaikan gelang hijau bagi membolehkan hadir ke negeri ini,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


APMM Tahan Empat Lelaki Terlibat Bom Ikan Di Perairan Pulau Gaya

KOTA KINABALU, 11 Sept: Agensi Penguatkuasaan Maritim Malaysia (APMM) menahan empat lelaki dan merampas sebuah bot disyaki menangkap ikan menggunakan bahan letupan di perairan Tanjung Tavajun, Pulau Gaya, di sini semalam.

Timbalan Pengarah Maritim Sabah (Penguatkuasaan dan Eksesais), Komander Maritim Muhammad Suffian Eldine berkata turut dirampas dalam operasi khas kira-kira pukul 7.05 malam itu pelbagai jenis ikan seberat  kira-kira 100 kilogram.

“Hasil daripada maklumat dan risikan kita telah melakukan operasi dengan membuat tangkapan di laluan yang telah dikenal pasti untuk memastikan operasi berkenaan berjaya dijalankan.

Kita menunggu sehingga suspek melalui kawasan berkenaan sebelum membuat tangkapan kerana sekiranya kita membuat tangkapan semasa mereka melakukan aktiviti bom ikan, mereka sempat untuk melarikan diri melihat kehadiran kita daripada jauh,” katanya kepada pemberita di sini, hari ini.

Beliau berkata hasil pemeriksaan terhadap kesemua suspek juga mendapati tiada sebarang dokumen pengenalan diri yang sah dan berasal dari Filipina.

Muhammad Suffian berkata kes itu akan disiasat di bawah Akta Perikanan 1985 iaitu melakukan kesalahan menangkap dan memiliki ikan dengan menggunakan bahan letupan dan Akta Imigresen 1963.

Beliau berkata, pihaknya terus komited membuat pemantauan dan risikan di perairan Sabah untuk mengekang apa juga aktiviti jenayah yang berlaku di laut.


Atu Zero Masuk Hospital, Diserang Strok Haba

KUALA LUMPUR: Disebabkan serangan strok haba, pelakon dan pelawak Atu Zero, 29, rebah tiba-tiba selepas menunaikan solat Isyak sebelum dikejarkan ke sebuah pusat perubatan di Shah Alam, semalam.

Menurut isterinya Shafeeqa Johari, Atu atau nama sebenarnya Sharif Kunal Doli Sharif mengalami strok haba berikutan cuaca yang panas sehingga terpaksa ditahan di hospital untuk rawatan lanjut

“Saya ingatkan dia penat sangat disebabkan sehari suntuk menjalani penggambaran semalam. Selepas solat Isyak, dia terduduk lama sebelum tiba-tiba pitam dan rebah depan saya.

“Saya terus bergegas membawanya ke hospital dan doktor mengesahkan dia terkena serangan strok haba. Menurut doktor, badannya kekurangan air disebabkan cuaca panas yang melanda sekarang.

“Doktor juga menyatakan strok haba berbahaya dan mampu membuatkan badan lumpuh jika tidak dirawat dengan segera. Malah, Atu pun ada juga mengadu tidak dapat merasa separuh tangannya sebelum ini,” katanya.

Menurut Shafeeqa, Atu diminta berehat sepenuhnya buat masa ini meskipun suaminya tidak keruan untuk kembali bekerja. Katanya, Atu mungkin dibenarkan pulang ke rumah hari ini sebaik keadaan kesihatannya mengizinkan.

“Doktor sudah memasukkan air sebanyak dua botol ke dalam badannya. Kemungkinan besar, hari ini juga dia akan dibenarkan keluar dari wad.

“Namun begitu, dia perlu berehat paling kurang tiga hari sebelum boleh bekerja semula. Atu memang sentiasa terfikir komitmen kerjanya yang tertangguh, namun buat masa ini dia kena lupakan seketika,” katanya.

Dalam perkembangan lain, Atu bakal kembali menghangatkan program Muzikal Lawak Superstar musim kedua (MLS2) bermula Jumaat ini. Pelawak itu akan bergandingan dengan Fad Bocey dan Fakhrul UNIC dalam kumpulan digelar UNI. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Pantau Individu Dikuarantin Tidak Keluar Beraya

KOTA KINABALU: Polis Diraja Malaysia (PDRM) akan terus memantau kumpulan individu diarahkan menjalani proses kuarantin di rumah masing-masing untuk memastikan mereka tidak keluar dari kediaman terbabit.

Pesuruhjaya Polis Sabah, Datuk Zaini Jass berkata, untuk tujuan itu, PDRM dengan kerjasama Angkatan Tentera Malaysia (ATM) mewujudkan pasukan untuk melakukan pemeriksaan rumah ke rumah sepanjang Aidilfitri ini.

Beliau berkata, selain pemantauan individu dikuarantin, pasukan berkenaan akan memastikan tiada rumah mempunyai bilangan individu melebihi jumlah dibenarkan selaras dengan keputusan kerajaan melaksanakan Perintah Kawalan Pergerakan Bersyarat (PKPB).

“Pasukan ini akan membuat pemantauan dari semasa ke semasa bagi memastikan tiada rumah mempunyai ramai individu dalam satu-satu masa.

“Semua pihak harus ingat, perayaan kita tahun ini berbeza dengan tahun lepas. Jumlah pengunjung tidak melebihi 20 orang dan mereka yang dibenarkan hanyalah waris terdekat saja,” katanya pada sidang media selepas Operasi Bersepadu Bas Ekspres di Jalan Kampung Rampaian Laut, Kota Kinabalu, malam tadi.

Zaini berkata, kerajaan sudah menetapkan, ziarah hanya dibenarkan pada hari raya pertama saja disebabkan negara masih berada dalam usaha memutuskan rantaian penularan wabak Covid-19.

Beliau berkata, selain itu, PDRM akan memantau sektor pengangkutan bagi memastikan pengangkutan awam menuruti arahan untuk hanya menerima 50 peratus muatan penumpang.

“Selain memastikan keselamatan jalan raya, polis turut memantau supaya langkah keselamatan seperti penjarakan sosial dan kebersihan serta amalan sanitasi sentiasa diamalkan.

“Bagi tujuan ini, polis mengerahkan seramai 4,469 pegawai dan anggota untuk memantau rumah serta pengangkutan awam di negeri ini.

“PDRM dibantu pelbagai agensi lain seperti Jabatan Pengangkutan Jalan (JPJ), Agensi Antidadah Kebangsaan (AADK), Jabatan Sukarelawan Malaysia (RELA) dan beberapa agensi lagi,” katanya.

Sementara itu, Zaini turut menegaskan semua pasukan dalam PDRM turut dikerah menjalankan pemantauan sepanjang musim perayaan ini.

Katanya, sebagai contoh, Pasukan Polis Marin (PPM) turut dikerah supaya memastikan Op Benteng di perairan negara berjalan dengan lancar.

“Ini bagi mengawal dan mengesan kemasukan pendatang asing tanpa izin (Pati) ke negara ini yang dikhuatiri boleh membawa masuk wabak Covid-19 ke negara ini.

“Selain itu, Pasukan Gerakan Am (PGA) turut sudah dikerahkan ke kawasan sempadan bagi memantau kemasukan Pati menerusi jalan darat.

“Ia bukan saja boleh memantau kemasukan Pati tetapi mengawal kegiatan penyeludupan,” katanya. – Harian Metro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


PKR tunggu hasil siasatan SPRM

KOTA KINABALU: Pengerusi PKR Sabah, Datuk Christina Liew berkata, pihaknya menunggu hasil siasatan Suruhanjaya Pencegahan Rasuah Malaysia (SPRM) berkaitan dua ahli parti itu di negeri ini termasuk calon PKR cabang yang direman enam hari bermula semalam.

“Kita tunggu hasil dan keputusan siasatan berkaitan perkara itu.

“Saya tidak mahu membuat sebarang komen dulu…saya menunggu hasil siasatan yang dibuat (SPRM),” katanya tanpa mengulas lanjut mengenai dua ahli PKR yang direman SPRM selama enam hari, bermula semalam.

Beliau berkata demikian pada sidang media selepas melakukan pelepasan peserta Cabaran Borneo Safari Antarabangsa 2018 (Borneo Safari) di sini, hari ini.

Semalam, dua ahli PKR, termasuk calon Ketua PKR cabang direman enam hari bermula hari ini bagi membantu siasatan SPRM dipercayai ada kaitan kes salah laku rasuah.

Perintah tahanan reman ke atas suspek berumur 46 dan 47 tahun itu dikeluarkan Majistret Afiq Agoes berikutan permohonan pegawai pendakwa SPRM, Mohd Faliq Basiruddin.

SPRM menahan dua individu itu di Kimanis pada jam 8.40 malam dan 9.15 malam kelmarin, selepas menerima maklumat bahawa kedua-dua mereka didakwa terbabit dalam percubaan untuk memberi rasuah baru-baru ini.

Difahamkan kedua-dua mereka didakwa cuba memberi suapan kepada Jawatankuasa Pemilihan Pusat PKR untuk membenarkan calon ketua cabang yang diisytiharkan bankrap, bertanding dalam pemilihan parti.

Kes berkenaan disiasat mengikut Seksyen 16 (B) (a) Akta SPRM 2009.


Masjid, Madrasah Terbakar Di Lahad Datu

LAHAD DATU: Seramai 21 orang pelajar dan guru madrasah terselamat dalam kebakaran sebuah masjid dan madrasah yang terletak di Kampung Sepagaya Ulu, Batu 6, di sini, tengah malam tadi.

Menurut Pusat Gerakan Operasi Jabatan Bomba dan Penyelamat Malaysia (JBPM) Sabah, panggilan kecemasan berhubung kejadian itu diterima kira-kira pukul 12.09 tengah malam.

Sepasukan anggota bomba dari Balai Bomba dan Penyelamat Lahad Datu dikerahkan ke lokasi kejadian yang terletak sejauh 8 kilometer.

Operasi diketuai Pegawai Kanan Bomba 2 Asmori Dahhiarsyah bersama tujuh anggota lain serta sebuah jentera penyelamat FRT dan EMRS.

Kebakaran melibatkan Madrasah Al Imam dan sebuah masjid jenis separuh kekal, berkeluasan 100 kaki x 50 kaki, yang terbakar 80 peratus.

“Operasi dapat dikawal kira-kira pukul 12.29 tengah malam dan tamat sepenuhnya pada pukul 2.09 pagi,” kata Asmori.

Punca dan anggaran kerugian masih dalam siasatan.

Kesemua 18 pelajar selamat dan tiada sebarang kecederaan jiwa dilaporkan, tambahnya.


Gempa Bumi Lemah Di Kundasang

Jabatan Meteorologi Malaysia (MetMalaysia) melalui satu kiriman di laman Facebooknya memaklumkan satu kejadian gempa bumi lemah telah kawasan Kundasang, Sabah.

Gempa bumi berkenaan yang berukuran 2.5 skala richter dilaporkan berlaku kira-kira 11 kilometer Barat dari Ranau, Sabah.

Gegaran yang dirasai di sekitar Kundasang, Sabah. Jabatan Meteorologi Malaysia akan terus memantau keadaan ini.


Rogol Anak Kandung Di Semak, Bapa Dipenjara 15 Tahun & 10 Sebatan

ROGOL ANAK, LELAKI DIPENJARA 15 TAHUN, 10 SEBATAN

LAHAD DATU; 9 JULAI 2019 (Selasa) – Seorang bapa dipenjara 15 tahun dan dikenakan 10 sebatan oleh Mahkamah Sesyen Lahad Datu, kelmarin kerana merogol anak kandungnya, antara Mac dan April, tahun lepas.

Hakim Zaini Fisal menjatuhkan hukuman itu ke atas Ibarahim Palembang yang berusia 53 tahun selepas dia mengaku bersalah sebaik pertuduhan dibacakan jurubahasa.

Mengikut pertuduhan, tertuduh didakwa merogol anak perempuannya berumur 16 tahun 4 bulan (sewaktu kejadian) di Kawasan semak di Blok Ladang Sawit Bagahak 1, diantara pukul 9 hingga 12 tengah hari antara bulan Mac dan April 2018.

Bagi perbuatan itu, tertuduh didakwa mengikut Seksyen 376(3) Kanun Keseksaan.

Prosiding pendakwaan dikendalikan Timbalan Pendakwa Raya Don Stiwin Malanjum.

Mahkamah kemudian memerintahkan tertuduh dipenjara 15 tahun dan 10 sebatan bagi setiap pertuduhan bermula dari tarikh ditangkap pada 10 April 2018.

Mengikut fakta kes, tertuduh mengajak mangsa ke kawasan Blok Ladang Sawit yang mempunyai Liputan telefon bagi menghubungi adik dan kakak mangsa yang berada di Jakarta.

Tertuduh kemudian menolak dan merogol mangsa di kawasan semak serta memberitahu mangsa agar tidak memberitahu kepada sesiapa berkenaan kejadian terbabit.

Mangsa yang risau ekoran tidak datang bulan memberitahu ibunya tentang perbuatan ayahnya sebelum membuat laporan polis di Balai Polis Tungku pukul 6.03 petang bagi menangkap tertuduh.


Banjir Sabah: Seramai 1,209 Mangsa Banjir Dipindahkan Ke PPS Setakat Petang Tadi

KOTA KINABALU, 29 Jun: Seramai 1,209 daripada 377 keluarga ditempatkan di 15 Pusat Pemindahan Sementara (PPS) di beberapa daerah di Sabah setakat pukul 4.00 petang ini.

Jawatankuasa Pengurusan Bencana Negeri Sabah dalam kenyataan memaklumkan, 323 mangsa daripada 102 keluarga ditempatkan di empat PPS di Kota Belud dan 751 mangsa daripada 236 keluarga ditempatkan di lapan PPS di Tenom.

“Selain itu, 59 mangsa daripada 20 keluarga ditempatkan di satu PPS di Papar, 19 mangsa daripada lima keluarga ditempatkan di satu PPS di Penampang dan 57 mangsa daripada 12 keluarga di tempatkan di satu PPS di Beaufort,” menurut kenyataan itu.

Kenyataan itu memaklumkan sebanyak 11 daerah yang melibatkan 152 kampung di Sabah terjejas akibat hujan lebat Sabtu lepas. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita letup diri sendiri

JAKARTA: Seorang wanita dipercayai isteri kepada anggota militan Daish nekad meletupkan diri sendiri yang turut mengorbankan anaknya ketika rumah mereka diserbu polis dalam kejadian di Sumatera Utara, Indonesia semalam.

Straits Times melaporkan, polis mengepung rumahnya di bandar Sibolga selepas menahan seorang lelaki dipercayai suaminya dikenali sebagai Husain atau Abu Hamzah.

Jurucakap polis Indonesia, Dedi Prasetyo berkata, bom itu dipercayai diletupkan oleh wanita terbabit dan ia turut mencederakan seorang anggota polis yang cuba masuk ke dalam rumah.

“Berdasarkan maklumat yang diperolehi, seorang wanita dan anaknya mati dalam kejadian itu.

“Kami masih belum berjaya masuk ke dalam rumah kerana mungkin masih terdapat bahan letupan yang boleh mengancam nyawa pegawai polis,” katanya.

Ketua Polis, Tito Karnavian menjelaskan, Husain dipercayai menjadi anggota rangkaian kumpulan militan Daish di Iraq dan Syria. – Agensi


Kontak Rapat Terus Jadi Penyumbang Tertinggi Kes Harian Di Sabah

KOTA KINABALU: Saringan kontak rapat terus menjadi penyumbang tertinggi jumlah kes harian positif COVID-19 di Sabah iaitu 591 kes atau 59 peratus daripada keseluruhan 1,002 kes harian hari ini.

Menteri Kerajaan Tempatan dan Perumahan Sabah Datuk Masidi Manjun berkata antaranya, di Daerah Tawau 70 peratus daripada 171 kes baharu COVID-19 yang dikesan merupakan saringan kontak rapat, diikuti Penampang (67 peratus daripada 100 kes), Kota Kinabalu ( 63 peratus daripada 171 kes ) dan Sipitang (62 peratus daripada 90 kes).

“Data ini menunjukkan ruang atau kawasan penyebaran jangkitan virus COVID-19 semakin meluas dalam komuniti. Andaian ini diperkukuhkan lagi dengan jumlah peratusan tinggi iaitu 18.36 peratus (184 kes) kategori bergejala. Kes melibatkan kluster sekadar 13.27 peratus (133 kes) dan saringan bersasar 5.49 peratus (55 kes).

Justeru, Kementerian Kesihatan amat menganjurkan pematuhan secara menyeluruh prosedur operasi standard bagi mengelak diri dijangkiti COVID-19. Disiplin diri adalah komponen penjagaan kesihatan  amat penting selain daripada keperluan mendapatkan vaksinasi lengkap,” katanya dalam satu kenyataan malam ini.

Masidi yang juga jurucakap kerajaan negeri berkaitan COVID-19 berkata ketidakpatuhan SOP turut memberi kesan kepada individu yang telah menerima suntikan vaksin untuk dijangkiti dan ini dapat dilihat apabila seramai 181 daripada jumlah kes harian hari ini adalah mereka yang sudah lengkap divaksin.

Sementara itu, Masidi berkata Sabah merekodkan dua kluster baharu COVID-19 hari ini iaitu Kluster Tembidong Bidong membabitkan Telupid serta Beluran, dan satu lagi Kluster Jalan Patikang Ulu di Keningau.

Kluster Tembidong Bidong disyaki berpunca daripada aktiviti kunjung mengunjung semasa sambutan Aidiladha dengan sebanyak 88 kes positif, manakala Kluster Patikang Ulu (17 kes) melibatkan penularan jangkitan di tempat kerja, dan siasatan serta kawalan kedua-dua kluster masih diteruskan, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gara-Gara Pertikai Duit Raya RM5, Twitter Wanita Ini Diserang Warganet

Gara-gara mempertikaikan duit raya RM5 yang diterima oleh anaknya, akaun Twitter milik wanita ini diserang warganet.

Sehingga kini tweet berkenaan telah menerima hampir 100 komen dan ‘retweet’ hampir 700 kali.

Menerusi tweet terbabit, wanita terbabit menyatakan pendapatnya tentang pemberian duit raya yang diberi oleh saudara maranya.

Menurutnya, biarpun mempunyai kereta mewah dan bergaji besar, namun saudara maranya masih tetap memberi duit raya serendah RM5.

Rentetan daripada tweet berkenaan, akaun miliknya kemudian diserang dengan ratusan kecaman oleh warganet.

Kebanyakannya dilihat tidak berpuas hati dengan pandangan itu, malah menyifatkan wanita berkenaan tidak bersyukur dengan apa yang diterimanya.

Xtau nak kata apa. Pakai kereta mewah, gaji besar, bagi duit raya Mak sedara pak sedara banyak ni. What do you think?🤔🤔🤔 pic.twitter.com/nbRG26WRNR


Lelaki Maut Kereta Terputus Dua Dalam Kemalangan Di Jalan Tuaran

TUARAN: Seorang lelaki maut apabila Perodua Kancil dipandu terputus dua selepas merempuh pembahagi jalan dan pokok di Jalan Tuaran-Kota Kinabalu di Kampung Bakut di Tuaran, pagi ini.

Kejadian jam 11.05 pagi itu menyebabkan Azahari Azmi, 22, yang tersepit itu disahkan meninggal dunia di tempat kejadian manakala adiknya yang 12 tahun patah tangan kanan.

Ketua Polis Daerah Tuaran, Deputi Superintendan Mohd Hamizi Halim berkata, siasatan awal mendapati kereta dipandu mangsa dari arah Bulatan Berungis Tuaran menghala ke Kota Kinabalu itu hilang kawalan lalu merempuh pembahagi jalan dan sebatang pokok.”

“Akibat rempuhan, kereta terputus dua manakala pemandu tersepit dan mengalami parah di bahagian kepala sebelum disahkan meninggal dunia oleh paramedik yang tiba lokasi kejadian,” katanya.

Menurutnya, polis juga masih menyiasat sama ada kereta dinaiki dua beradik itu adalah kereta potong atau sebaliknya.

“Kes disiasat mengikut Seksyen 41(1) Akta Pengangkutan Jalan (APJ) 1987,” katanya.

Sementara itu, Ketua Balai Bomba dan Penyelamat (BBP) Daerah Tuaran, Abdul Qawie Abdul Gapar berkata, pihaknya menerima panggilan kecemasan jam 11.53 pagi dan seramai lapan anggota bergegas ke lokasi bersama dua jentera.

“Mangsa yang tersepit dikeluarkan menggunakan peralatan khas namun disahkan meninggalkan dunia,” katanya operasi tamat jam 1.14 tengah hari.


Lia Sebak Lihat Kedaifan Warga Tawau

KUALA LUMPUR: Hati Lia Natalia sebak ketika melihat kedaifan dan menyelami kesusahan masyarakat di Tawau, Sabah, terutama ketika berdepan pandemik COVID-19.

Sebagai anak jati Sabah, Lia atau nama sebenarnya, Alia Afiqah Abden tidak berfikir panjang ketika diajak membantu Pertubuhan Malaysian Relief Agency (MRA) menghulurkan bantuan, selain misi pengiraan data isi rumah.

Lia berjaya membantu lebih 100 keluarga terjejas teruk dalam misi bantuan yang dilakukan pada 24 Oktober lalu. Sumbangan dihulurkan sepenuhnya daripadanya.

Lia berkata, dia bersyukur urusan penghantaran bantuan makanan kepada penduduk Tawau dapat disalurkan pada saat ini.

“Saya bukan wakil rakyat atau ahli politik yang turun padang untuk memberi sumbangan. Saya terpanggil berkongsi rezeki bagi mengurangkan kesusahan mereka ketika bergelut pandemik COVID-19.

“Ini kali pertama saya turun padang memberi bantuan ke kampung yang dilaporkan dalam Zon Merah. Saya tak mampu menahan sebak melihat warga Tawau yang terabai.

“Saya sempat menjenguk 14 keluarga terpaksa berkongsi dan bersesak satu rumah demi mendapat perlindungan. Menyelami kesusahan mereka, ada yang dibayar gaji RM5 sehari dan dibuang kerja. Bagaimana mahu isi perut keluarga? Lebih mengejutkan, ada rumah seperti pondok menjadi tempat berteduh,” katanya sambil menahan hiba.

Pelakon filem Pinjamkan Hatiku itu berkata, dia tidak bermaksud menempelak mana-mana pihak, tetapi apa yang dilakukan atas inisiatif sendiri.

Katanya, dia tidak berniat meraih publisiti pada saat berkongsi kesusahan warga Tawau menerusi media sosialnya.

“Banyak pengajaran diperoleh dalam misi bantuan ini. Peluang ini membuka mata dan membuatkan saya insaf. Saya mahu masyarakat Malaysia tahu betapa susahnya orang Tawau termasuk golongan tercicir daripada mendapat bantuan sepatutnya.

“Jadi, saya bersyukur dengan apa yang ada. Apabila rasa susah dan serba kurang, sebenarnya ada yang lebih susah serta daif daripada kita.

“Pendapatan mereka terjejas teruk, malah ada keluarga tidak bekerja langsung dan terpaksa mengikat perut dalam situasi pandemik COVID-19 yang meruncing di Sabah,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1,500 Rumah Mesra SMJ Akan Dibina Di 73 DUN Sabah

KOTA KINABALU : Ketua Menteri Datuk Hajiji Noor mengumumkan bahawa Geran Khas RM125.6 juta daripada Kerajaan Persekutuan akan digunakan bagi membina 1,500 buah Rumah Mesra Sabah Maju Jaya (SMJ), di kesemua 73 kawasan Dewan Undangan Negeri (DUN).

Beliau berkata Rumah Mesra SMJ yang sebelum ini dikenali sebagai Projek Perumahan Rakyat Termiskin atau PPRT akan diagihkan secara sama rata ke semua kawasan DUN di Sabah.

“Keputusan ini adalah selaras dengan inisiatif Hala Tuju SMJ kerajaan negeri untuk memastikan kesejahteraan rakyat dan mereka akan berpeluang untuk mendapatkan rumah mampu milik.

“Dana yang lebih daripada peruntukan itu akan digunakan untuk membaiki jalan, jambatan gantung dan lain-lain infrastruktur serta harta benda yang rosak akibat banjir,” katanya pada majlis berbuka puasa bersama pemimpin Bersatu Sabah di Pusat Konvensyen Antarabangsa Sabah di sini hari ini.

Minggu lepas, Perdana Menteri Datuk Seri Ismail Sabri Yaakob dan Hajiji dalam satu kenyataan bersama menyatakan bahawa Kerajaan Persekutuan telah bersetuju untuk menaikkan Geran Khas untuk Sabah 4.7 kali ganda daripada RM26.7 juta kepada RM125.6 juga bermula tahun ini.

Hajiji berkata ia suatu permulaan yang bagus untuk Sabah dalam masa sama memastikan dana itu akan digunakan sebaiknya demi kepentingan rakyat dan negeri.

Pada masa sama beliau berkata, kerajaan negeri Gabungan Rakyat Sabah (GRS) – Barisan Nasional (BN) berazam untuk mendapatkan lebih lagi, menerusi perundingan yang masih berjalan bagi mendapatkan 40 peratus seperti yang dipersetujui dalam Perjanjian Malaysia 1963 (MA63).

Hajiji yang juga Ketua Bersatu Sabah berkata perkara itu merupakan antara kejayaan yang telah dicapai oleh kerajaan negeri GRS-BN, hanya selepas memerintah selama tiga tahun. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Tahan Dua Lelaki Cuba Seludup Petrol Ke Filipina

SEMPORNA : Pasukan Polis Marin (PPM) berjaya mematahkan cubaan dua lelaki menyeludup keluar 1,130 liter petrol ke negara Filipina melalui perairan Pulau Boheian, semalam.

Komander (PPM) Wilayah Empat Sabah, Asisten Komisioner Mohamad Pajeri Ali berkata pihaknya yang menerima maklumat berkenaan aktiviti itu bertindak menjalankan Operasi Pensura Khas, kira-kira jam 5 petang.

Beliau berkata melalui operasi itu, pihaknya berjaya menahan seorang lelaki tempatan berusia 33 tahun ketika sedang leka memunggah tong berwarna putih dan biru dari bot ke sebuah rumah yang disyaki dijadikan stor penyimpanan minyak seludup.

“Susulan tangkapan itu, anggota berjaya menahan seorang lagi lelaki berusia 40 tahun di dalam stor berkenaan.

“Hasil pemeriksaan lanjut di dalam stor mendapati 51 tong pelbagai jenis berisi 1,130 liter petrol disyaki cuba diseludup ke negara Filipina,” katanya dalam kenyataan media hari ini.

Beliau berkata kedua-dua suspek gagal menunjukkan permit atau surat kelulusan daripada Kementerian Perdagangan Dalam Negeri Dan Hal Ehwal Pengguna (KPDNHEP) ke atas semua minyak petrol yang dimiliki.

“Kedua-dua suspek ditahan manakala perahu, enjin sangkut dan minyak petrol dianggarkan bernilai RM18,471 dibawa ke Pangkalan PPM Semporna untuk tindakan lanjut.

“Kes disiasat di bawah Seksyen 21 Akta Kawalan Bekalan 1961,” jelasnya. – SabahNewsToday


TERKINI: Malaysia Catat 130 Kes Terbaru Covid-19, 54 Pesakit Di ICU

Ketua Pengarah Kesihatan Malaysia, Dr Noor Hisham Abdullah mengesahkan bahawa sebanyak 130 kes positif baru dilaporkan setakat 27 Mac 2020.

Menerusi sidang media yang dilakukan sebentar tadi, pertambahan kes positif terbaru itu menjadikan jumlah keseluruhan yang telah dilaporkan di Malaysia meningkat kepada 2,161.

Dalam pada itu, seramai 54 orang pesakit Covid-19 sedang dirawat di ICU termasuk 34 lagi yang kini bergantung kepada alat bantuan pernafasan.

TERKINI: Wabak #COVID19 di Malaysia, 27 Mac 2020.130 jumlah kes baru.2,161 kes keseluruhan setakat hari ini. 54 pesakit di ICU termasuk 34 pesakit bergantung kepada alat bantuan pernafasan. – KPK @DGHisham


Pimpinan Tertinggi UMNO Perlu Tumpu Usaha Kukuhkan Parti – UMNO Sabah

SANDAKAN : UMNO Sabah hari ini meminta semua pemimpin tertinggi UMNO pusat memberi tumpuan terhadap usaha mengukuhkan parti dan tidak terlibat memecahbelahkan perpaduan dalam parti itu.

Pengerusinya Datuk Seri Bung Moktar Radin berkata kepimpinan tertinggi UMNO tidak boleh bertelagah sesama sendiri demi memastikan UMNO terus mendapat sokongan dan tempat di hati rakyat.

“Hari ini, semua UMNO bahagian bermesyuarat dan UMNO Sabah akan mengetengahkan beberapa usul secara serentak, antaranya bagaimana memperkasakan parti dan pemimpin.

“…dalam UMNO kita tidak boleh ada pertelagahan yang ketara antara pemimpin…ia (pertelagahan) akan melemahkan parti dan semangat perjuangan di peringkat akar umbi,” katanya kepada pemberita selepas merasmikan Mesyuarat Perwakilan UMNO Bahagian Kinabatangan di sini.

Bung Moktar yang juga Timbalan Ketua Menteri Sabah berkata UMNO Sabah seiring dengan keputusan UMNO pusat untuk tidak bekerjasama dengan Perikatan Nasional (PN) pada Pilihan Raya Umum Ke-15 (PRU15).

Berbeza dengan kerjasama yang dijalinkan dengan PN menerusi Gabungan Rakyat Sabah (GRS) semasa Pilihan Raya Negeri (PRN) Sabah tahun lepas, beliau menjelaskan Badan Perhubungan UMNO Sabah mempunyai autonomi negeri untuk menjalinkan kerjasama itu.

“Untuk pilihan raya di peringkat Parlimen (PRU15), kita (UMNO Sabah) ikut autonomi UMNO pusat. Itu perjanjian kita sebab yang mahu jadi Perdana Menteri bukan kami,” katanya.

Bung Moktar berkata mesyuarat perwakilan seluruh negara hari ini akan menjadi pemangkin untuk berhadapan dengan PRU15.

Menurutnya UMNO dan Barisan Nasional (BN) benar-benar ingin menerajui kepimpinan negara melalui pendekatan baharu dengan meletakkan pelbagai kepentingan rakyat dan negara sebagai keutamaan.

“Kita telah menjadi pemerintah, kita telah menjadi pembangkang dan kita sudah tahu dan maklum apa yang boleh dan tidak boleh kita lakukan…apa yang kita boleh terapkan kepada rakyat bagi memastikan rakyat akan terus bersama-sama dalam memperkasakan perjuangan ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Tersepit Di Bawah Lori Treler Di Tawau

TAWAU: Seorang penunggang motosikal maut selepas tersepit di bahagian bawah lori jenis trailer, di Batu 3 Jalan Apas, pagi tadi.

Dalam kejadian pukul 9.50 pagi itu, mangsa Mohd Zahierudin Alif, 21, parah dan disahkan meninggal dunia di tempat kejadian.

Pemangku Ketua Polis Daerah Tawau, Superintendan Nor Azizulkifli Mansor berkata, ketika kejadian mangsa yang menaiki motosikal jenis Honda EX5 sedang dalam perjalanan menuju ke bandar Tawau.

“Ketika kejadian, mangsa yang berada di lorong kanan dengan jarak terlalu dekat melanggar kenderaan jenis Ford Ranger di hadapannya hingga menyebabkan mangsa terjatuh ke lorong kiri.

“Lori trailer yang berada di lorong kiri ketika itu tidak sempat mengelak lalu terlanggar mangsa,”katanya dalam kenyataan hari ini.

Beliau berkata, mangsa maut di tempat kejadian dan siasatan diteruskan dibawah Seksyen 41(1)(A)Akta Pengangkutan Jalan 1987.

Terdahulu, Pusat Gerakan Operasi Jabatan Bomba dan Penyelamat Negeri dalam kenyataan menerima panggilan kecemasan pukul 9.53 pagi.

Enam anggota yang diketuai kemudian respon ke lokasi kejadian menggunakan dua jentera penyelamat.

Hasil laporan diterima daripada ketua operasi, bomba yang tiba di lokasi kejadian bertindak mengeluarkan mangsa yang tersepit di bawah kenderaan lori trailer.

Bagaimanapun, mangsa disahkan meninggal dunia ditempat kejadian oleh Pegawai Perubatan.

Mayat mangsa diserahkan kepada pihak polis untuk tindakan lanjut dan operasi ditamatkan pukul 10.40 pagi.-SabahNewsToday


Bekas Pengarah Kesihatan Sabah Pilih Bersara Awal, Enggan Pindah Ke Putrajaya

KOTA KINABALU: Bekas Pengarah Kesihatan Sabah, Christina Rundi memilih untuk bersara awal selepas Kementerian Kesihatan mengekalkan keputusan memindah beliau ke ibu pejabat di Putrajaya.

Seorang pegawai kerajaan negeri berkata, kerajaan Sabah sudah meminta Christina dikekalkan sehingga hujung tahun ini bagi memantau usaha menangani pandemik Covid-19 di negeri itu, namun permintaan itu tidak dilayan.

“Kami dimaklumkan Kementerian Kesihatan yang Christina sebahagian daripada proses pemindahan dan kenaikan pangkat yang sedang dilakukan dalam kementerian itu.

“Beliau dipindahkan untuk menjadi Pengarah Bahagian Pembangunan Kesihatan Keluarga dan kemudian dilantik ke jawatan lebih tinggi,” kata pegawai itu.

Beliau berkata, kerajaan Sabah berpandangan Christina perlu terus mengetuai Jabatan Kesihatan Negeri buat masa ini kerana beliau terbabit dalam merancang dan melaksanakan langkah untuk menangani pandemik Covid-19, termasuk program vaksinasi semasa.

Difahamkan, Christina sudah mengemukakan rayuan untuk menangguhkan pemindahannya sehingga hujung tahun ini atas alasan sama dan untuk menjaga ibunya yang tua.

Komuniti perubatan di Sabah terkejut dengan langkah pemindahan Christina, ahli epidemiologi yang mengetuai Jabatan Kesihatan Sabah sejak November 2012.

Doktor dalam sektor awam dan swasta berkata, pemindahan beliau di tengah-tengah pandemik tidak masuk akal dan langkah berkenaan boleh diterima sekiranya situasi kembali stabil, yang dijangkakan ramai pada akhir tahun ini.

Christina digantikan seorang lagi anak jati Sabah, Rose Nani Mudin, pakar kesihatan awam dalam bidang epidemiologi dan penyakit disebarkan vektor. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Esok Hari Penting Buat Sabah

KOTA KINABALU: Sabah bakal menjadi tumpuan esok. Tumpuan masyarakat dijangka terarah ke negeri itu berikutan dua peristiwa penting akan berlangsung, kedua-duanya berkaitan Pilihan Raya Negeri (PRN) Sabah yang akan datang.

Pada sebelah pagi, Mahkamah Tinggi Kota Kinabalu akan menentukan sama ada keputusan Yang Dipertua Negeri Sabah untuk membubarkan Dewan Undangan Negeri (DUN) pada 30 Julai boleh diadili, iaitu boleh dibicarakan di mahkamah.

Pada sebelah petang pula, Suruhanjaya Pilihan Raya (SPR) dijadual mengadakan mesyuarat khas untuk menetapkan tarikh PRN.

Di Mahkamah Tinggi, Pesuruhjaya Kehakiman Leonard David Shim akan membuat keputusan berhubung permohonan mendapatkan kebenaran untuk semakan kehakiman terhadap keputusan Yang Dipertua Negeri, Tun Juhar Mahiruddin, membubarkan DUN.

Shim menetapkan 17 Ogos untuk membuat keputusan itu selepas isu dibawa ke mahkamah pada 7 Ogos lalu oleh Tengku Fuad Ahmad, peguam bekas Ketua Menteri Sabah yang juga Ahli Dewan Undangan Negeri (ADUN) Sungai Sibuga, Tan Sri Musa Aman dan 32 ADUN yang lain.

Pada 29 Julai, semua 33 ADUN berkenaan termasuk Musa mendakwa mereka membentuk majoriti di DUN dan mahu Juhar mengadakan majlis angkat sumpah kerajaan baharu, sekali gus menumbangkan kerajaan negeri pimpinan Ketua Menteri, Datuk Seri Mohd Shafie Apdal.

Mohd Shafie yang juga Ahli Parlimen Semporna dan ADUN Senallang, mendahului langkah Musa dengan menasihati Juhar agar membubarkan DUN yang ketika itu mempunyai 65 ahli iaitu 60 dipilih dan lima dilantik.

Dalam permohonan mereka untuk mendapatkan kebenaran semakan kehakiman, Musa dan ADUN yang menyokongnya meminta perintah mahkamah untuk membatalkan nasihat Mohd Shafie kepada Juhar agar membubarkan DUN, membatalkan pengisytiharan pembubaran DUN dan membatalkan warta pembubaran kerajaan negeri.

Mereka menamakan Juhar sebagai responden pertama, Mohd Shafie sebagai yang kedua, SPR yang ketiga, dan kerajaan Sabah sebagai yang keempat.

Tindakan mahkamah diambil selepas Musa dan 32 ADUN lagi gagal mengadakan pertemuan dengan Juhar.

Konvoi kenderaan yang membawa rombongan ADUN terbabit ke Istana Negeri mendapati laluan ke istana ditutup oleh pihak berkuasa.

Setiausaha Sulit kepada Yang Dipertua Negeri Sabah, Abinan Asli, berkata pada 6 Ogos bahawa istana tidak pernah menerima permintaan rasmi atau tidak rasmi daripada Musa untuk mengadakan perjumpaan dengan Juhar.

Beliau juga berkata istana tidak pernah mengarahkan pihak polis menghalang rombongan Musa, sebaliknya sekatan jalan raya dibuat sebagai langkah berjaga-jaga bagi mengelakkan kejadian tidak diingini susulan pembubaran DUN.

Istana juga menyangkal dakwaan sebuah pertubuhan bukan kerajaan yang mengatakan Juhar menyalahgunakan kuasa dan telah menerima imbuhan untuk membubarkan DUN.

Berikutan pembubaran DUN itu, SPR mempunyai 60 hari untuk mengadakan PRN.

Mesyuarat khas SPR esok dijadualkan berlangsung pada jam 2.30 petang di The Magellan Sutera Resort di sini.

Timbalan Pengerusi SPR, Dr Azmi Sharom, akan mempengerusikan mesyuarat dan mengadakan sidang media pada 4 petang.

Beliau dijangka mengumumkan tarikh-tarikh penting urusan pilihan raya seperti writ pilihan raya, hari penamaan calon, hari pengundian, Daftar Pemilih Terakhir Diperakui yang akan digunakan serta persiapan lain, dengan mengambil kira situasi semasa pandemik COVID-19.

SPR berpengalaman dalam menjalankan Pilihan Raya Kecil (PRK) DUN Chini di Pahang pada 4 Julai lepas ketika pelaksanaan Perintah Kawalan Pergerakan Pemulihan (PKPP) yang berakhir 31 Ogos ini.

Suruhanjaya itu juga dalam proses melaksanakan PRK Slim di Perak yang hari pengundiannya pada 29 Ogos.

PRN Sabah akan menyaksikan 73 kerusi DUN dipertandingkan, tambahan 13 kerusi berbanding 60 pada pilihan raya terdahulu selepas Dewan Rakyat meluluskan syor SPR agar kerusi DUN Sabah ditambah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


600 Ahli Warisan Cabang Sepanggar Keluar Parti

KOTA KINABALU: Seorang pemimpin sayap wanita Parti Warisan Sabah (Warisan) Cabang Sepanggar mendakwa lebih 600 ahli di cabang itu keluar parti bersama-sama beliau hari ini.

Ketua Wirawati Warisan Sepanggar Raisa Abd Ghaffur juga mendakwa keputusan itu menyebabkan sembilan daripada 81 cawangan di cabang berkenaan ditutup.

Bercakap kepada pemberita di sini, Raisa berkata, mereka bertindak keluar parti selepas hilang kepercayaan terhadap kepimpinan cabang yang diterajui oleh Datuk Azis Jamman.

Tindakan ini diambil atas kerelaan sendiri tanpa dipengaruhi mana-mana pihak, katanya. – Bernama


Manipulasi PSS Punca Kekalahan Warisan Di Kimanis

TAMBUNAN: Naib Presiden Parti Warisan Sabah (Warisan), Datuk Peter Anthony melihat kekurangan pemahaman dan manipulasi terhadap isu Pas Sementara Sabah (PSS) oleh pembangkang antara punca kekalahan Warisan dalam Pilihan Raya Kecil (PRK) Parlimen Kimanis.

Beliau berkata, Warisan menerima kekalahan itu dengan hati terbuka dan mengakui bahawa ada keluhan rakyat yang perlu didengar.

Peter berkata, kerajaan pasti akan mencari mekanisme baharu untuk menyelesaikan permasalahan pendatang asing tanpa izin (PATI) di Sabah.

“Bagi saya kemungkinan rata-rata masyarakat mahupun pengundi di kawasan Kimanis ini tidak begitu faham tentang pelaksanaan PSS.

“Apa pun kita menerima dan sudah pasti akan ada penambahbaikan daripada segi macam mana kita mahu menyelesaikan masalah PATI ini.

“Tapi mungkin ramai yang tidak faham, pendekatan kita dalam mencari satu mekanisme baru bagaimana kita mahu menyelesaikan masalah ini,” katanya.

Beliau berkata demikian ketika ditemui selepas penyampaian bantuan kepada keluarga Julius Steven Apak yang kehilangan tempat rumah akibat kebakaran di Kampung Monsok Ulu, Tambunan, di sini kemarin.

PRK Kimanis yang diadakan pada 18 Januari dimenangi calon Barisan Nasional Datuk Mohamad Alamin dengan majoriti 2,029 undi.

Mohamad memperolehi 12,706 undi menewaskan calon Warisan, Datuk Karim Bujang yang mendapat 10,677 undi.

Dalam perkembangan lain, Peter menolak dakwaan Warisan terlibat dalam insiden serangan ke atas Papagomo di Lapangan Terbang Antarabangsa Kota Kinabalu Ahad lalu.

Beliau berkata, politik keganasan bukan budaya parti Warisan.\


ADUN Moyog wujudkan pejabat bergerak, dekati rakyat pedalaman

PENAMPANG, 18 Mei – Dalam usaha mendekati penduduk berada jauh di kawasan pedalaman, Anggota  Dewan Undangan Negeri (ADUN) Moyog Jenifer Lasimbang mewujudkan sebuah pejabat bergerak bagi memenuhi keperluan rakyat di kawasan itu.

Beliau berkata ia bagi memastikan pembangunan yang dijalankan di Dun Moyog dalam daerah Penampang itu akan dapat dipantau dengan kerjasama daripada Unit Pemimpin Pembangunan Masyarakat (UPPM).

“Oleh sebab itulah kita perlu MPKK yang bergerak dari satu kampung ke kampung lain,” katanya kepada pemberita selepas merasmikan pejabat UPPM di Buhavan Square, di sini hari ini.

Pembantu Menteri Pelajaran dan Inovasi Sabah hitu berkata DUN Moyog yang mempunyai 42 Majlis Pengurusan Komuniti Kampung (MPKK) masing-masing turut menguruskan beberapa buah kampung selain kampung yang sukar dihubungi melalui jalan raya.

Katanya dalam DUN Moyog juga masih terdapat kampung yang memerlukan lapan jam berjalan kaki untuk tiba di kampung berkenaan.

Dalam pada itu, Jenifer berkata pejabat UPPM dan ADUN juga diletakkan dibawah satu bumbung bagi memudahkan setiap urusan pentadbiran.


Polis masih siasat motif letupan kedai emas di Segama

KOTA KINABALU, 2 Jan – Polis masih menyiasat motif  kejadian letupan di sebuah kedai emas di Segama dekat sini pada Isnin lepas.

Letupan yang memusnahkan pintu hadapan kedai itu disyaki cubaan pecah masuk ke premis tersebut, namun, tiada barang kemas dilaporkan hilang.

Ketua Polis Daerah Kota Kinabalu ACP Habibi Majinji berkata sehingga hari ini belum ada suspek ditahan bagi membantu siasatan kes itu yang disiasat dibawah Seksyen 6 Akta Senjata Api (Penalti Lebih Berat) 1971 dan Akta Bahan Letupan 1957.

Katanya hari ini pihaknya akan mengadakan mesyuarat susulan bagi mengenal pasti motif dan suspek yang terlibat dalam kejadian itu.

“Kita belum dapat mengenal pasti motif kejadian samada berunsur dendam atau cubaan pecah masuk,” katanya ketika ditemui pemberita selepas Program Kembali Ke Sekolah di Sekolah Menengah Maktab Sabah di sini, hari ini.

Letupan itu dipercayai berpunca daripada bahan belerang dan dalam kejadian kira-kira 2.30 pagi itu, tiada barang kemas dilaporkan hilang berikutan pemilik kedai tidak menyimpan barang kemas berkenaan di premis pada waktu malam.

Pada masa sama, Habibi meminta orang awam yang mempunyai maklumat mengenai kejadian itu supaya tampil membantu polis dalam siasatan yang dijalankan.


‘Selamat Tinggal Sayang, Biarlah Berakhir begini…’ – Suami Gantung Diri Di Belakang Rumah Kerana Cemburu

Seorang lelaki berusia 25 tahun mengambil keputusan untuk menggantung dirinya dengan tali di pokok rambutan di belakang rumahnya di sebuah kampung di Kuala Krai, 1.37 tengah hari, Sabtu.

Mayat lelaki itu ditemui oleh isterinya kira-kira 100 meter dari rumah mereka bersama dengan sekeping nota terakhir yang ditulis oleh buruh berkenaan.

“Selamat tinggal sayang, biarlah berakhir begini. Abang tak pernah menyesal ketika bersama sayang. Assalamualaikum. Salam terakhir.”

Pemangku Ketua Polis Daerah Kuala Krai, Deputi Superintendan Wan Fauzi Wan Ishak berkata, siasatan mendapati lelaki itu mengambil isterinya yang berusia 42 tahun, yang bekerja di hospital berhampiran pada jam 8 pagi.

Namun sebaik tiba di rumah, berlaku perbalahan di antara pasangan itu dipercayai lelaki itu cemburu terhadap isterinya.

Pada jam 1 tengah hari, si isteri melihat suaminya keluar dari rumah sambil membawa tali, tanpa menyangka sesuatu yang buruk bakal berlaku.

Selesai memasak, wanita itu mencari suaminya di sekitar rumah sebelum menemui mayatnya di belakang rumah.

Mayat magsa dibawa ke Hospital Kuala Krai untuk dibedah siasat.


Lahir Bayi Berkepala Tiga

NEW DELHI: Orang ramai di India berpusu-pusu untuk melihat bayi berkepala tiga sejak kelahirannya di Uttar Pradesh diumumkan pada 12 Julai lalu.

Daily Star melaporkan ibu yang diberi nama hanya Ragini itu difahamkan melahirkan bayi itu secara normal dan ia menjadikan kelahiran anak berkepala tiga sesuatu mengejutkan.

Kedua-dua ibu dan anak dilaporkan sihat serta meninggalkan hospital dan pulang ke rumah.

Namun, mereka dikatakan kecewa selepas dibanjiri dengan kunjungan orang yang terdesak untuk melihat bayi yang baru lahir itu.

Penduduk tempatan menganggapnya keajaiban sehingga ada yang sanggup menempuh jarak jauh untuk sampai ke rumah sehingga mereka dapat memberkati bayi itu.

Gambar dan rakaman video menunjukkan orang ramai datang ke rumah ibu itu untuk melihat bayi yang baru lahir dan berbaring atas selimut.

Dua kepala tambahan dilihat pada bahagian belakang kepalanya dan juga mempunyai rambut.

Kedua kepala tambahan kelihatan berat ketika orang itu mengangkatnya dari selimut, tetapi bayi itu tidak merasa sakit.

Tahun lalu, seorang bapa mentua yang kejam dari Uzbekistan, memaksa isteri anaknya melahirkan bayi berkepala dua sebelum memerintahkannya menyerahkannya untuk dijaga orang lain. Ibunya diberitahu bayi kembarnya itu ‘bersambung’ pada minggu ke-21 kehamilannya – tetapi ayah mentua melarangnya daripada menggugurkan kandungan.

Bayi mempunyai kepala dan otak yang terpisah tetapi berkongsi badan dengan dua paru-paru, satu perut dan satu alat kelamin.

Awal tahun ini, seorang petani di Macedonia Utara dilaporkan terkejut apabila seekor lembu peliharaaanya melahirkan anak lembu dengan dua kepala.

Penduduk kampung Vasko Popovski dari Kravari dekat bandar Bitola, mengatakan haiwan itu mempunyai empat mata, dua hidung, dua mulut tetapi satu memiliki otak. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harga Diesel Kekal, Petrol Naik 4 Sen Sahaja

KUALA LUMPUR: Kementerian Kewangan Malaysia dalam satu kenyataan media yang dimuat naik oleh BERNAMA sebentara tadi memaklumkan harga runcit terkini minyak RON 95, 97 dan Diesel bagi tempoh 20 Februari hingga 26 Februari.

Bagi harga runcit R0N 95 dan 97, masing-masing menyaksikan kenaikan 4 sen seliter, dari RM 1.96 kepada RM 2 bagi RON 95.

Manakala dari RM 2.26 kepada RM 2.30 bagi RON 97.

Harga runcit seliter bagi Diesel kekal pada RM 2.15.


WARISAN Alu-Alukan Penubuhan Parti Baharu Tun M, Sedia Bekerjasama

TAWAU: Ketua Menteri Sabah, Datuk Seri Mohd Shafie Apdal bersedia menjalinkan kerjasama dengan semua pihak termasuk parti baharu yang ditubuhkan oleh bekas Perdana Menteri, Tun Dr Mahathir Mohamad, semalam.

Beliau yang juga Presiden Parti Warisan Sabah (WARISAN) turut mengalu-alukan penubuhan parti baharu berkenaan selain menyatakan kesediaannya untuk menjalinkan perikatan bersama bekas pengerusi Parti Pribumi Bersatu Malaysia (BERSATU) itu.

“Kita (WARISAN) tiada masalah dengan kewujudan parti baharu Tun Mahathir kerana sebelum ini pun memang sudah wujud kerjasama.

“Takkanlah semasa Tun menjadi perdana menteri kita boleh menjalinkan kerjasama tetapi semasa dia tiada sebarang jawatan kita pula tidak mahu bekerjasama. Saya fikir sikap sedemikian bukanlah suatu nilai yang baik.

“Asalkan landasan perjuangan sesebuah parti politik itu selaras dengan aspirasi rakyat dan dasar perjuangan WARISAN, kita tiada masalah,” katanya selepas menyempurnakan Majlis Penyerahan Lot Penempatan Mangsa Kebakaran Kampung Tanjung Batu Otentik dan Penyerahan Geran Tanah di daerah Tawau dan Kalabakan di Dewan Masyarakat Tawau, di sini hari ini.

Yang turut hadir, Timbalan Ketua Menteri merangkap Ahli Parlimen Tawau, Datuk Christina Liew, Ahli Parlimen Kalabakan, Ma’amun Sulaiman dan Presiden Majlis Perbandaran Tawau, Datuk Ir Amrullah Kamal.

Mengulas lanjut beliau berkata, kerajaan negeri pimpinannya sebelum ini sudah membuktikan kemampuan menjalinkan kerjasama dengan parti komponen lain dalam Pakatan Harapan (PH) termasuk DAP dan PKR.

Semalam BH melaporkan, Tun Dr Mahathir mengumumkan penubuhan parti baharu yang berasaskan perjuangan membela Melayu selain optimis boleh menjadi blok penentu kepada kemenangan PN dan PH dalam Pilihan Raya Umum.

Sementara itu, ketika ditanya mengenai penggunaan logo semasa Pilihan Raya Negeri akan datang, beliau berkata perkara itu bukan satu isu kerana yakin dengan penilaian rakyat Sabah yang memilih wakil mereka bukan berdasarkan logo yang digunakan.

“Rakyat Sabah bukan memandang logo parti semata-mata, sebaliknya memilih wakil rakyat daripada parti yang dekat dengan hati mereka,” katanya.-BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Negeri, Persekutuan Diminta Beri Perhatian Masalah Pusat Kuarantin Di Sabah – Nizam

TAWAU; 15 MEI 2020 (Jumaat): Kerajaan negeri dan persekutuan melalui Kementerian Kesihatan Malaysia diminta mengambil perhatian keadaan di pusat-pusat kuarantin di negeri ini yang kurang memuaskan.

Ahli Dewan Undangan Negeri (ADUN) Apas Datuk Nizam Abu Bakar Titingan berkata, kewujudan pusat kuarantin adalah bertujuan untuk mengasingkan individu berisiko dijangkiti COVID-19 dari menjangkiti individu lain dalam usaha membendung penularan wabak berkenaan.

Menurutnya, beliau mengambil contoh pusat kuarantin di Institut Pendidikan Guru (IPG) Kampus Tawau di Balung yang kekurangan kemudahan asas termasuk terpaksa berkongsi bilik mandi dan tandas antara lelaki dan perempuan selain banyak kerosakan kemudahan asas lainnya.

Beliau berkata demikian dalam kenyataan medianya hari ini.  Jelasnya, banyak aduan ibubapa dan masyarakat tentang pengabaian kemudahan asas dan keadaan kebersihan di pusat kuarantin berkenaan sehingga menimbulkan kerisauan.

Tambahnya, pada persidangan DUN Sabah bulan April lalu, Ketua Menteri Datuk Mohd Shafie Apdal ada menyatakan sebanyak 200 juta ringgit disediakan untuk perlaksanaan projek-projek kecil bagi usaha menambah baik kualiti liputan insfrastruktur termasuk bagi 39 pusat kuarantin yang diwartakan di Sabah.

Sehubungan itu, beliau menggesa kerajaan negeri supaya menggunakan peruntukan tersebut untuk menambah baik IPG Balung selain mencadangkan supaya memilih beberapa hotel di Tawau untuk dijadikan sebagai pusat kuarantin.


Maut Tersepit Dalam Traktor

BEAUFORT: Seorang lelaki maut selepas tersepit di dalam traktor yang dipandunya dalam kejadian di Kampung Luagan Rampang, petang tadi.

Dalam kejadian kira-kira pukul 3.40 petang, difahamkan traktor itu hilang kawalan sebelum terbabas dan masuk ke dalam longkang.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada pukul 3.50 petang berhubung kejadian itu.

Katanya, seramai 10 anggota dari Balai Bomba dan Penyelamat Beaufort bersama jentera dikejar ke lokasi kejadian yang terletak kira-kira 25 kilometer dari balai.

“Menurut Komander Operasi, kemalangan membabitkan sebuah kenderaan jenis Traktor Kobuto telah hilang kawalan lalu terbabas sendiri masuk ke longkang.

“Terdapat seorang mangsa lelaki tersepit berjaya dikeluarkan dan disahkan meninggal dunia oleh pegawai perubatan yang berada di lokasi kejadian,” katanya dalam satu kenyataan hari ini.

Jurucakap berkata, identiti mangsa tidak dapat diperolehi bagaimanapun mayatnya diserahkan kepada pihak polis untuk tindakan lanjut.

“Operasi kemudian ditamatkan pada pukul 6.30 petang dan sebelum jentera bertolak balik, anggota telah membuat pemeriksaan terakhir bagi memastikan kawasan kemalangan selamat dilalui oleh semua jenis kenderan lain,” katanya.- BorneoToday


Lahir Selepas 6 Tahun Dibeku

Semalam menjadi detik paling manis buat Noor’adn Muhammad dan suaminya, Mohd Yuhairi Haniff Yoon, apabila usaha dan penantian mereka selama 11 tahun untuk menimang cahaya mata terlerai dengan kelahiran seorang bayi yang ‘disimpan’ sejak enam tahun lalu.

Lebih istimewa, zuriat lelaki seberat 3.34 kilogram itu juga melakar sejarah tersendiri apabila menjadi bayi pertama di Hospital Sultanah Nur Zahirah (HSNZ) Kuala Terengganu itu dilahirkan menerusi teknik pemindahan embrio, selepas enam tahun ia dibekukan.

Bayi sulung Noor’adn, 38, yang bertugas sebagai guru dan Mohd Yuhairi Haniff, 37, yang bekerja sebagai kontraktor itu selamat dilahirkan secara pembedahan jam 8.38 pagi semalam di HSNZ.

Pengorbanan Noor’adn dalam usahanya untuk mendapatkan zuriat bersama suami bukan calang-calang, apabila dia nekad mengambil cuti tanpa gaji sebaik disahkan hamil Februari lalu, demi menjaga keselamatan kandungan.

Tidak cukup itu, guru di Sekolah Rendah Kampung Baru Serada, Marang itu juga tidak dapat bertemu ibu dan keluarganya di Kelantan, termasuk pada Aidilfitri dan Ramadan lalu kerana enggan mengambil risiko perjalanan jauh, demi memastikan keselamatan kandungan.

Noor’adn berkata, beliau mula menjalani rawatan persenyawaan tabung uji (IVF) di HSNZ sejak 2012, selepas dirujuk dari Hospital Universiti Sains Malaysia (HUSM), Kubang Kerian, Kelantan.

“Saya sudah beberapa kali menjalani rawatan IVF, namun kandungan keguguran termasuk sepasang kembar pada Julai 2013 ketika usia kandungan 20 minggu.

“Saya mengambil masa lima tahun untuk bertenang kerana trauma keguguran bayi, sebelum memutuskan mahu kembali hamil menerusi teknik pemindahan embrio. Disember lalu saya mula bertemu doktor dan bersetuju untuk mencuba lagi, namun percubaan itu tidak berjaya.

“Pada 27 Januari lalu saya kembali menjalani prosedur pemindahan embrio kelima yang dibekukan dan Alhamdulillah, Allah mengabulkan doa saya dan suami dan disahkan hamil dua minggu kemudian,” katanya ketika ditemui di Pusat Rawatan Ibu dan Bayi HSNZ, hari ini.

Sementara itu, Pakar Obstetrik dan Ginekologi (O&G), Reproduktif HSNZ, Dr Nasuha Yaacob berkata, kelahiran bayi itu adalah rekod kejayaan buat HSNZ.

Beliau berkata, ini kerana lazimnya prosedur pemindahan embrio beku dikenali sebagai ‘Frozen-Thaw Embryo’ itu dilakukan dalam tempoh antara satu hingga lima tahun selepas embrio dibekukan, dengan tempoh maksima pembekuan selama lima tahun.

“Ada beberapa kes yang mana kita memanggil ibu untuk menjalani pemindahan embrio selepas tempoh itu, namun tiada yang berjaya hamil dan ini adalah kejayaan pertama HSNZ melahirkan bayi daripada embrio yang dibekukan selama enam tahun.

“Kita cairkan tiga embrio dan memindahkan dua daripadanya pada Disember lalu, namun si ibu tidak berjaya hamil. Kemudian kita bekukan kembali dan memindahkan semula embrio itu kepada ibu pada bulan berikutnya.

“Embrio ini jelas berada dalam kualiti yang bagus. Walaupun mengalami kaedah pembekuan berkali-kali, ia masih menunjukkan kualiti yang sangat bagus dan tidak terjejas,” katanya.

Dr Nasuha berkata, bayi lelaki itu adalah bayi ke-20 yang dilahirkan menerusi IVF pada tahun ini dan yang ke 118 sejak 10 tahun Unit Perawatan Reproduktif HSNZ ditubuhkan.


‘Boleh Makan Di Kedai Walaupun Hilang Status Vaksinasi Lengkap’

KUALA LUMPUR: Individu yang kehilangan status vaksinasi lengkap dalam apliasi MySejahtera masih boleh melakukan aktiviti dibenarkan seperti individu yang menerima vaksinasi lengkap.

Antara aktiviti yang dibenarkan dalam operasi prosedur standard (SOP) baharu itu ialah menjamu selera atau dine-in di restoran, memasuki pusat beli-belah, tempat kerja dan rumah ibadat.

Menteri Kesihatan, Khairy Jamaluddin, berkata mereka individu akan kehilangan status vaksinasi lengkap dalam MySejahtera bermula Jumaat ini jika belum menerima dos penggalak.

“Mereka membabitkan penerima vaksin Sinovac dan Sinopharm berusia 18 tahun dan ke atas serta penerima semua jenis vaksin dos primer berusia 60 tahun ke atas.

“Bagaimanapun, maklumat sejarah vaksin primer itu kekal dalam aplikasi MySejahtera,” katanya dalam satu kenyataan, hari ini.

Khairy berkata, pemilik premis perlu memastikan hanya pelanggan atau pengunjung yang sekurang-kurangnya melengkapkan vaksinasi dos primer dibenar masuk ke premis perniagaan, rumah ibadat dan lain-lain.

Katanya, seseorang individu itu diiktiraf sebagai lengkap vaksinasi dos primer dengan kriteria tertentu.

“Bagi jenis vaksin yang memerlukan dua dos suntikan (Pfizer, AstraZeneca dan Sinovac), individu berkenaan mestilah sudah melepasi hari ke-14 dari tarikh suntikan dos kedua.

“Bagi vaksin yang hanya memerlukan satu dos suntikan (Johnson & Johnson dan CanSino), individu berkenaan mesti melepasi hari ke-14 dari tarikh suntikan,” katanya.

Khairy berkata, pengembara luar negara yang memasuki Malaysia dibenar memasuki premis berkaitan jika lengkap vaksinasi dos primer dan dos penggalak.

Beliau turut menegaskan, melalui pemakluman SOP terbaharu ini tidak bermaksud penerima vaksin Sinovac berusia 18 tahun dan ke atas serta penerima semua jenis vaksin berusia 60 tahun dan ke atas tidak perlu mendapatkan dos penggalak.

“Data penilaian yang dijalankan dalam kalangan penerima vaksin di Malaysia mendapati tahap perlindungan terhadap jangkitan COVID-19 menurun sehingga 20 peratus bagi dua dos vaksin Pfizer dan 48 peratus bagi dua dos vaksin Sinovac dalam tempoh tiga ke lima bulan selepas vaksinasi primer.

“Pengambilan dos penggalak akan meningkatkan semula paras antibodi dalam tubuh, seterusnya mengurangkan risiko gejala teruk akibat jangkitan COVID-19.

“KKM ingin menasihatkan dan menggalakkan individu yang belum menerima dos penggalak supaya mendapatkannya segera,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gempa Bumi ‘Gegar’ Beluran

KUALA LUMPUR: Satu gempa bumi lemah berukuran 3.8 pada skala Richter berlaku di Beluran, Sabah pada 8.39 malam tadi.

Jabatan Meteorologi dalam kenyataan berkata, gempa dengan kedalaman 7km itu berlaku pada jarak 47km Timur dari Pitas.

Katanya, gegaran mungkin dirasai di Beluran dan kawasan sekitarnya.


Sabah Benarkan Spa, Pusat Refleksologi & Zoo Dibuka Bermula 1 Oktober

KOTA KINABALU: Kerajaan Sabah membenarkan pembukaan semula beberapa lagi aktiviti pelancongan dan rekreasi serta premis berkaitan perkhidmatan kecantikan dan kesihatan bermula Jumaat ini.

Menteri Kerajaan Tempatan dan Perumahan negeri, Datuk Masidi Manjun berkata, zoo dan taman rimba adalah antara aktiviti berkaitan pelancongan dan rekreasi yang akan dibuka semula.

Katanya, kebenaran itu turut merangkumi pembukaan semula semua jenis pusat, premis dan produk pelancongan seperti akuarium, pusat edutainment serta pusat ekstrem dan adventure.

“Semua ini dibenarkan beroperasi bermula 1 Oktober dengan syarat semua pengusaha atau operator dan pengunjung sudah lengkap divaksin dan berstatus risiko rendah Covid-19,” katanya dalam kenyataan media, malam tadi.

Kerajaan negeri sebelum ini sudah membenarkan pembukaan destinasi pelancongan dengan kebanyakan lokasi tumpuan pelancong di bawah pengurusan Taman-Taman Sabah seperti Taman Kinabalu di Kundasang, dibuka sejak 16 September lalu.

Pengumuman terbaharu itu juga selari dengan langkah kerajaan negeri menamatkan sekatan rentas daerah mulai 1 Oktober ini yang akan digantikan dengan sekatan rentas zon.

Menerusi sekatan zon, Sabah dibahagikan kepada enam zon berbeza dengan setiap zon mengandungi beberapa daerah seperti yang pernah dilaksanakan pada awal tahun ini.

Menerusi prosedur operasi standard (SOP) baharu itu, tiada lagi sekatan rentas daerah dikenakan dalam zon yang sama, kecuali bagi daerah yang belum mencapai 60 peratus penduduk dewasa lengkap vaksin.

Sementara itu, Masidi yang juga jurucakap perkembangan harian Covid-19 Sabah berkata, mulai Jumaat ini juga, premis spa, salun kecantikan, refleksologi, pusat kesihatan dan urut kesihatan dibenar dibuka semula.

Dalam pada itu, Masidi berkata pemilik premis perlu memastikan individu yang memasuki premis mereka berstatus risiko rendah Covid-19 dan menunjukkan bukti sudah lengkap vaksin.

Katanya, bukti lengkap vaksin boleh ditunjukkan menggunakan sijil digital vaksinasi Covid-19 dalam aplikasi MySejahtera atau kad vaksinasi Covid-19.

“Orang ramai juga boleh menunjukkan kad peringatan vaksin yang diberikan Kementerian Kesihatan di pusat pemberian vaksin (PPV) bagi individu yang tidak memiliki telefon pintar atau tiada akaun aplikasi MySejahtera,” katanya. – HMetro


COVID-19: Sabah Catat 1 Kematian, Kes Positif Meningkat Kepada 326

KOTA KINABALU: Kes positif Covid-19 di Sabah kembali meningkat kepada 326 kes, hanya selepas sehari ianya menurun semalam.

Semalam, sebanyak 290 kes positif yang dilaporkan di Sabah dan ia meningkat 36 kes.

Menteri Kerajaan Tempatan dan Perumahan, Datuk Seri Panglima Masidi Manjun berkata, sebanyak satu lagi kematian dilaporkan di Hospital Lahad Datu.

Untuk hari ini, daripada 326 kes dilaporkan, 153 kes atau 46.93 peratus adalah daripada saringan kontak rapat. Manakala, 101 kes daripada saringan kluster sedia ada, saringan bergejala 28 kes, saringan komuniti 17 kes dan 27 kes dari lain-lain kategori.

Beliau berkata, Sandakan mencatatkan kes tertinggi hari ini dengan 91 kes, diikuti dengan Kota Kinabalu dengan 68 kes.

Manakala, Tuaran (35), Lahad Datu (34), Tawau (33), Kota Belud (19), Putatan (13), Penampang (11), Kudat (7), Papar (6), Pitas (5), Semporna (2) serta masing-masing satu kes di Keningau dan Kinabatangan.

Dengan tambahan satu kematian hari ini, ia menjadikan bilangan kumulatif kes kematian di Sabah adalah sebanyak 209 kes.

Sementara, sebanyak 459 kes sembuh dilaporkan, dengan bilangan kumulatif kes sebanyak 25,567 kes.

Setakat ini, sebanyak 28,771 kes Covid-19 dilaporkan di Sabah dengan 2,214 kes aktif yang sedang menerima rawatan, iaitu 638 orang di hospital dan 1,576 orang di Pusat Kuarantin dan Rawatan Covid-19 (PKRC).

Terdapat 61 orang ditempatkan di Unit Rawatan Rapi (ICU) dan 14 orang memerlukan alat bantuan pernafasan.

Katanya, terdapat tambahan PKRC baharu di PKRC Seri Bayu, Kota Belud dengan 59 katil.

Sehingga kini, bilangan kapasiti katil di Sabah adalah 7,136 katil dengan peratusan penggunaan sebanyak 30.91 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Amerika Syarikat Catat Sejuta Kes

WASHINGTON: Amerika Syarikat (AS) merekodkan sejuta kes COVID-19 pada Selasa, ketika kuasa besar dunia itu mahu mengambil langkah menjalani kehidupan seperti biasa dengan membuka semula ekonominya.

Di sebalik kegembiraan ke atas kelonggaran berperingkat yang akan diambil, wujud kebimbangan mengenai peningkatan kes baharu selain kemelesetan ekonomi akibat wabak COVID-19.

AS yang mana berjuta-juta rakyatnya sudah hilang pekerjaan hilang, kini mencapai tahap mengerikan apabila mencatatkan 58,365 kematian, kehilangan nyawa yang lebih besar daripada yang dicatatkan oleh tentera AS dalam Perang Vietnam.

Peningkatan jumlah keseluruhan 1,010,77 kes COVID-19 dianggap bencana kesihatan awam di AS yang boleh mengancam peluang pemilihan Presiden Donald Trump.

Tetapi beberapa negara di Eropah pula dilaporkan berlaku penurunan jumlah jangkitan, dan pemerintah setiap negara terbabit mulai membuat perancangan untuk menarik semula penutupan ekonomi.

Di Perancis, pada Selasa berkata, kedai, pasar dan ada sekolah akan dibuka semula bulan depan, dengan arahan mewajibkan pemakaian topeng muka di pengangkutan awam manakala arahan kerja daripada rumah akan dikekalkan bagi beberapa minggu lagi.

Perdana Menteri, Edouard Phillipe bagaimanapun mengakui usaha mengembalikan semula kehidupan normal secara bertahap adalah ‘berisiko’

Sepanyol pula menjelaskan, sekatan akan ditarik balik secara perlahan dalam tempoh dua bulan lagi, manakala Itali akan membenarkan aktiviti rekreasi luar rumah dan menziarahi saudara mara minggu hadapan, dengan syarat memakai topeng muka dan tidak dibenarkan bersalam dan berpelukan.

Itali, Sepanyol dan Perancis adalah tiga negara di Eropah yang terjejas teruk dengan wabak COVID-19 apabila setiap negara merekodkan lebih 23,000 kematian.

Data kadar jangkitan di Jerman yang diawasi dengan teliti pula menunjukkan keputusan bercampur, selepas pentadbiran negara itu membenarkan beberapa kedai dalam sektor tertentu dibuka semula minggu lalu.

“Kita semua perlu berhati-hati supaya tidak mengalami lebih banyak jangkitan,” kata Presiden Institut Robert Koch (RKI), Lothar Wieler. – AFP


(VIDEO) Aunty Ini Minta Diajar Kalimah Syahadah Sebelum Ditidurkan

SANDAKAN: Kisah seorang wanita warga emas berbangsa Cina yang sedang menerima rawatan akibat jangkitan Covid-19 dikatakan mahu memeluk agama Islam sebelum ditidurkan di sebuah hospital tular di media sosial, hari ini.

Ustaz Mohd Taufik Tee Abdullah menerusi laman Facebook hari ini memuat naik sebuah klip video memaparkan tiga jururawat berada di samping warga emas itu dengan seorang daripada mereka mengajarnya mengucap dua kalimah syahadah.

“Sebelum ditidurkan aunty (mak cik) ini minta disyahadahkan dua kalimah,” tulisnya dalam kapsyen hantaran tersebut malam ini.

Wanita itu kelihatan melafazkan kalimah suci itu satu persatu dengan agak lancar tanpa menghadapi masalah.

Dalam pada itu, Ustaz Firdaus Wong Wai Hung dalam satu hantaran di laman Facebook beliau berkata, warga emas itu semakin beransur sihat dan dia tidak ditidurkan.

“Seorang daripada anaknya juga telah lebih awal memeluk Islam. Kejadian ini dikatakan berlaku di Hospital Duchess of Kent, Sandakan di Sabah,” tulisnya.

Dalam pada itu, menerusi ruangan komen seorang pemilik akaun Facebook bernama Azlinah Awlynn tampil mengaku dirinya merupakan menantu kepada warga emas itu.

Menurut wanita itu, ibu mertuanya kian beransur pulih meskipun sebelum ini disahkan doktor berada dalam fasa kritikal.

“Ini adalah niat ibu mertua sebelum disahkan menghidap Covid-19 tahap 5. Alhamdulillah dengan bantuan Biro Agama Hospital Duchess of Kent niat untuk memeluk Islam dipermudahkan. Terima kasih yang mendoakan semoga Allah melindungi kalian semua,” tulisnya.

Kebanyakan netizen menyifatkan wanita itu sangat beruntung kerana diberi hidayah dan mendoakan kesembuhan wanita itu.

“Moga Allah permudahkan beliau untuk mendalami ilmu agama. Terima kasih barisan hadapan. Jasa anda amat besar ganjaranya,” komen Mohd Pilus.

“Jika ada kenalan atau sahabat kita menyatakan hasrat memeluk Islam dengan reda, maka waktu itu juga kita ajar dia mengucap. Tidak kira di padang bola atau kedai kopi perlu disegerakan. Lepas itu baru pergi ke institusi berkenaan,” saran Herman Sainal.

“Setuju. Lagi bagus kalau ada saksi dan bukti rakaman sekiranya berlaku pertikaian. Tetapi yang utama insan itu betul-betul faham apa yang diucapkannya,” sokong Izzati Manap.

“Mak cik umpama bayi yang suci baru lahir. Alhamdulillah. Tahniah mak cik. Semoga sembuh dan sihat daripada Covid-19,” kata Iziza Absha.

“Apa yang penting bersihkan hati selalu. Sebab hati yang menentukan bagaimana pengakhiran seseorang bukan asalnya. Moga kita semua mendapat husnul khatimah (pengakhiran yang baik),” tulis Ann Fardan. – K! Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Selepas Sarawak, Kini Sabah Mahu Perjanjian Minyak, Gas Dengan Petronas

KOTA KINABALU: Sehari selepas Sarawak memeterai satu perjanjian komersial minyak dan gas di negeri itu dengan Petronas, Sabah juga mahu perjanjian sama dengan syarikat minyak negara itu.

Timbalan Ketua Menterinya, Jeffrey Kitingan berkata, perjanjian dengan Sarawak itu menunjukkan komitmen berterusan Perdana Menteri, Muhyiddin Yassin untuk memberi Sabah dan Sarawak hak mereka seperti yang termaktub dalam Perjanjian Malaysia 1963 (MA63).

Perjanjian itu membolehkan kerajaan Sarawak, menerusi anak syarikatnya, Petroleum Sarawak Bhd (Petros), memainkan peranan lebih besar dalam industri minyak dan gas melalui kerjasama dengan Petronas.

Sambil mengucapkan tahniah kepada kerajaan Sarawak, Jeffrey yang juga presiden STAR, berkata kerajaan Sabah akan cuba sedaya upaya untuk mendapatkan perjanjian itu sendiri.

“Pujian harus diberikan kepada kerajaan Sarawak kerana menuntut hak mereka. Bukan rahsia lagi Sarawak berusaha sedaya upaya dalam perjuangan ini dan kami berterima kasih atas usaha mereka itu.

“Sabah akan meneruskan perkara itu dan membuat perancangan diperlukan untuk memastikan kami akan menandatangani perjanjian sama dengan Petronas. Kedua-dua negeri di kepulauan mempunyai hak sama,” katanya dalam kenyataan hari ini.

Katanya, perjanjian itu akan membantu meningkatkan pertumbuhan ekonomi Sabah dan mempercepatkan perindustrian di kawasan luar bandar yang sangat ketinggalan berbanding negeri di Semenanjung.

Beliau turut berikrar kerajaan negeri pimpinan Gabungan Rakyat Sabah (GRS) tidak akan mengambil sikap tunggu dan lihat seperti kerajaan Warisan terdahulu untuk menuntut hak negeri itu di bawah MA63.

“Kami akan bekerjasama rapat dengan kerajaan Sarawak untuk memastikan semua hak di bawah MA63 dipenuhi dan memperbetulkan semua pelanggaran hak sejak beberapa dekad lalu.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Insiden Culik Jauh Dari Lokasi Tumpuan Pelancong

Kota Kinabalu: Insiden penculikan terbaharu membabitkan 10 kru bot nelayan Felda Sahabat 9, Tungku, Lahad Datu, awal pagi semalam terletak jauh dari lokasi tumpuan pelancong, sekali gus tidak menjejaskan aktiviti pelancongan di kawasan pantai timur Sabah.

Pengerusi Hotel Malaysia (MAH) Cawangan Sabah dan Labuan, Gordon Seet, berkata pihaknya juga yakin dengan keupayaan Kawasan Keselamatan Khas Pantai Timur Sabah (ESSCOM) untuk mengawal keselamatan termasuk melindungi pulau peranginan.

“Walaupun berlaku insiden penculikan, masih selamat untuk berkunjung ke Sabah. Pengunjung ke pulau juga selamat kerana ESSCOM sudah mengesahkan keselamatan di pantai timur Sabah adalah terkawal,” katanya dalam kenyataan hari ini.

Beliau berkata demikian sebagai mengulas insiden penculikan 10 kru bot nelayan yang dilaporkan berlaku berhampiran perairan Tambisan di Lahad Datu, pada kira-kira jam 2 pagi semalam.

Bagaimanapun, katanya MAH tetap memberi perhatian yang serius terhadap insiden itu sejajar keutamaan terhadap keselamatan pelancong yang datang ke negeri ini.

Sementara itu, katanya ketika ini jumlah pengunjung ke pantai timur Sabah, khususnya Semporna dan Lahad Datu terus meningkat, menyebabkan hotel di daerah terbabit sentiasa penuh.

“Kita menggalakkan pengunjung menikmati tarikan yang ada di Sabah dan melihat sendiri alam semula jadi terbaik di Asia Tenggara yang ada di negeri ini.

“Disebabkan kadar penginapan yang tinggi hotel di Semporna dan Lahad Datu, pengunjung perlu menempah lebih awal,” katanya.


Pilot Konon… Lelaki Menyamar Jadi Juruterbang Ditahan, Dipercayai Elak Beratur Panjang Naik Pesawat

NEW DELHI: Seorang lelaki telah ditahan oleh pihak polis di lapangan terbang Delhi di India selepas menyamar dengan memakai uniform juruterbang Lufthansa.

Rajan Mahbubani,48, cuba menaiki penerbangan AirAsia dengan menyamar sebagai juruterbang Lufthansa bagi mengelak daripada beratur panjang.

Bagaimanapun, dia telah ditangkap sebelum menaiki pesawat I5-579 ke Kolkata.

Pasukan Keselamatan Perindustrian Pusat India (CISF) segera bertindak selepas AirAsia mengarahkan pasukan Lufthansa untuk mengenal pasti identiti lelaki tersebut.

Pakaian seragam juruterbang Lufthansa dan kad pengenalan palsu yang digunakan diperoleh di Bangkok,

Menurut laporan Times of India, Mahbubani telah berjaya keluar antara Delhi dan Kolkata menggunakan subterfuge yang sama melebihi 15 kali dalam masa enam bulan.


Salah Faham Saja Bah..

Pengiring pasukan Sekolah Menengah Kebangsaan (SMK) Tun Fuad Stephens Kiulu, Tuaran, tampil menjelaskan isu berhubung bendera Sabah yang dikibarkan ketika pengumuman pemenang Dance World Cup Finals 2019 di Braga, Portugal, baru-baru ini.

Rakaman video detik kemenangan yang dicapai tiga pelajar sekolah berkenaan memaparkan hanya mengibarkan bendera Sabah menimbulkan persoalan daripada netizen kerana tidak mengibarkan Jalur Gemilang sebagai lambang mereka mewakili Malaysia.

Ia susulan, seorang individu Facebook memuat naik status menyifatkan pihak pengiring peserta seharusnya tidak bersifat ‘kenegerian’ apabila peserta dilihat hanya mengibarkan bendera negeri Sabah apabila berada di luar negara.

Bagaimanapun, guru pengiring, Liza Joseph ketika dihubungi menjelaskan perkara sebenar sebaik isu itu tular di Facebook dan WhatsApp.

“Pertama sekali, saya meminta maaf selaku guru pengiring dan mengakui ia disebabkan kesilapan saya sendiri sehingga mengundang salah faham dalam kalangan masyarakat namun ia bukan bermakna kami bersifat demikian.

“Bendera negeri ketika itu dibawa tiga peserta terbabit manakala bendera negara ada pada saya sendiri namun disebabkan saya berada di kedudukan belakang penonton, saya tidak sempat menyerahkan bendera negara kepada peserta sebaik keputusan diumumkan,” katanya.

Menurut Liza lagi, peserta itu mengambil masa lapan bulan untuk berlatih sebelum pertandingan dan semangat patriotisme yang membantu peserta berusaha bersungguh-sungguh untuk mewakili negara di peringkat antarabangsa.

“Hanya ketika rakaman video tertumpu pada penyampaian pingat sahaja menunjukkan peserta mengibarkan bendera negeri. Tetapi secara keseluruhannya, kami bersama-sama mengibarkan bendera negara dan bendera negeri sebaik diumumkan juara kategori,” jelasnya.

Sejak semalam, guru pengiring itu memohon maaf dan menjelaskan keadaan situasi sebenar melalui Facebook dan rata-rata pengguna laman sosial menganggap ia perkara yang tidak perlu diperbesarkan dan rakyat berbangga pencapaian rombongan itu yang mengharumkan nama negara di peringkat antarabangsa.

Terdahulu, tiga peserta masing-masing berusia 15 tahun iaitu Phoebe Faith Munsin dan Dave WacklJolly berasal Kampung Kionsom Lama, Tamparuli serta seorang lagi, Carrie Ann Jolison berasal Kampung Malangang Baru, Kiulu, berjaya merangkul pingat emas bagi kategori Junior Duet (bawah 25 tahun) iaitu Trio National and Folklore dalam pertandingan itu.

Pertandingan itu berlangsung 28 Jun hingga 5 Julai lalu dan rombongan itu dijangka tiba di Kota Kinabalu pada Selasa ini.


Polis Berkas Warga Asing Cabul Pelanggan Di Pasar Ikan

LAHAD DATU; 11 JANUARI 2020 (Sabtu) – Seorang peniaga ikan ditahan sepasukan polis dari Bahagian Siasatan Jenayah IPD Lahad Datu hari ini selepas disyaki mencabul seorang wanita dalam kejadian di Pasar Ikan, khamis lepas.

Ketua Polis Daerah Lahad Datu, ACP Nasri Mansor dalam kenyataan berkata,lelaki Pendatang Asing Tanpa Izin (PATI) berumur 46 tahun berkenaan ditahan kira-kira pukul 9.40 pagi di pasar ikan.

Beliau berkata, dalam kejadian pada khamis pukul 5.45 petang, suspek dipercayai meraba kemaluan mangsa berumur 39 tahun dari arah belakang semasa membeli ikan di pasar terbabit.

Mangsa yang terkejut dan tidak menjerit kemudian sempat menangkap dan memulas ibu jari suspek sebelum melarikan diri.

Menurut ACP Nasri, suspek berjaya diberkas susulan mangsa mengecam di lengan kanan suspek yang memakai baju lengan pendek semasa kejadian.

Kes akan disiasat dibawah Seksyen 354 Kanun Keseksaan.


Enam Warga Wuhan Di Sandakan Negatif Koronavirus

SANDAKAN: Enam warga Wuhan, China yang dilaporkan tiba di Lapangan Terbang Sandakan semalam, dilaporkan negatif sebarang virus.

Namun semua individu itu sudah diterbangkan semula ke Kuala Lumpur.

Pengurus Lapangan Terbang Sandakan Suhaimi Abdul Sani berkata, sebaik enam individu itu tiba di Sandakan, semuanya diperiksa mengikut prosedur.

“Ia sudah menjadi prosedur biasa bagi pihak Jabatan Imigresen Malaysia (JIM) untuk tidak membenarkan warga Wuhan dan Hubei, China masuk ataupun Not To Landing (NTL) di Sandakan.

“Apabila mereka ditahan, mereka diperiksa oleh petugas Jabatan Kesihatan dan semuanya didapati negatif virus.

“Semalam mereka diterbangkan semula ke Kuala Lumpur untuk tindakan lanjut,” katanya ketika dihubungi, hari ini.

Suhaimi berkata, enam individu itu sudah lama berada di negara ini dipercayai sebelum tercetus wabak koronavirus lagi.

“Apabila tiba di Sandakan, pasport mereka diperiksa dan dikesan berasal dari Wuhan. Disebabkan itu mereka ditahan mengikut arahan yang dikeluarkan.

“Tetapi pemeriksaan petugas perubatan mendapati, mereka negatif virus,” katanya.

Terdahulu, satu mesej memaklumkan enam warga Wuhan tiba di Sandakan.

Rakyat dari dua wilayah itu dilarang keluar dari wilayah terbabit susulan penularan Koronavirus Baharu.

Malaysia turut membatalkan sebarang penerbangan dari wilayah terbabit dalam membendung penularan wabak berkenaan.